RIALACHÁN CUR CHUN FEIDHME (AE) 2021/1811 ÓN gCOIMISIÚN

an 14 Deireadh Fómhair 2021

lena bhforchuirtear dleacht frithdhumpála shealadach ar allmhairí sileacain chailciam de thionscnamh Dhaon-Phoblacht na Síne

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (AE) 2016/1036 ó Pharlaimint na hEorpa agus ón gComhairle an 8 Meitheamh 2016 maidir le cosaint in aghaidh allmhairí dumpáilte ó thíortha nach baill den Aontas Eorpach iad (1) (“an bun-Rialachán”), agus go háirithe Airteagal 7 de,

Tar éis dul i gcomhairle leis na Ballstáit,

De bharr an mhéid seo a leanas:

1. NÓS IMEACHTA

1.1. Tionscnamh

(1) An 18 Feabhra 2021, thionscain an Coimisiún Eorpach (“an Coimisiún”) imscrúdú frithdhumpála i ndáil le hallmhairí sileacain chailciam de thionscnamh Dhaon-Phoblacht na Síne (“an tír lena mbaineann” nó “DPS” nó “an tSín”) ar bhonn Airteagal 5 den bhun-Rialachán. D’fhoilsigh sé Fógra tionscnaimh in Iris Oifigiúil an Aontais Eorpaigh (2) (“an Fógra tionscnaimh”).

(2) Thionscain an Coimisiún an t-imscrúdú tar éis gearán a rinne Euroalliages (an “gearánach”) an 4 Eanáir 2021. Rinneadh an gearán thar ceann thionscal sileacain chailciam an Aontais de réir bhrí Airteagal 5(4) den bhun-Rialachán. Sa ghearán bhí fianaise maidir le dumpáil agus le díobháil ábhartha dá dheasca sin, rud a bhí leordhóthanach chun údar a thabhairt le tionscnamh an imscrúdaithe.

(3) De bhun Airteagal 14(5a) den bhun-Rialachán, ba cheart don Choimisiún allmhairí atá faoi réir imscrúdú frithdhumpála a chlárú le linn na tréimhse réamhnochta ach amháin más leor an fhianaise atá aige de réir bhrí Airteagal 5 nach gcomhlíontar na ceanglais faoi phointe (c) nó (d) d’Airteagal 10(4).

(4) Sa chás atá i gceist, níor iarr an gearánach clárú agus rinne an Coimisiún amach nár comhlíonadh na ceanglais faoi phointe (d), mar gurbh amhlaidh, de bhreis ar an leibhéal allmhairí a rinne dochar le linn na tréimhse imscrúdaithe, nach raibh méadú breise ar allmhairí dá éis sin. De réir shonraí Eurostat, tháinig laghdú 86 % ar an méid allmhairí ón tSín sna chéad 4 mhí (i.e. mí an Mhárta go mí an Mheithimh 2021) tar éis thionscnamh an imscrúdaithe i gcomparáid leis na míonna céanna le linn na tréimhse imscrúdaithe. Ar bhonn míosúil, tháinig laghdú 74 % ar an meánmhéid allmhairí ón tSín sna chéad cheithre mhí tar éis thionscnamh an imscrúdaithe i gcomparáid leis an meánmhéid míosúil allmhairí le linn na tréimhse imscrúdaithe. Dá bhrí sin, níor chláraigh an Coimisiún allmhairí le linn na tréimhse réamhnochta.

1.2. Páirtithe leasmhara

(5) San Fhógra tionscnaimh, d’iarr an Coimisiún ar na páirtithe leasmhara teagmháil a dhéanamh leis chun a bheith rannpháirteach san imscrúdú. Ina theannta sin, chuir an Coimisiún an gearánach ar an eolas go sonrach faoin imscrúdú, mar aon le táirgeoirí aitheanta ón Aontas, na táirgeoirí onnmhairiúcháin aitheanta agus na húdaráis i nDaon-Phoblacht na Síne, allmhaireoirí, soláthróirí agus úsáideoirí aitheanta, chomh maith le comhlachais arb eol iad a bheith bainteach le tionscnamh an imscrúdaithe, agus d’iarr sé orthu a bheith rannpháirteach ann.

(6) Bhí deis ag na páirtithe leasmhara barúil a thabhairt ar thionscnamh an imscrúdaithe agus éisteacht a iarraidh leis an gCoimisiún agus/nó leis an Oifigeach Éisteachta in imeachtaí trádála.

(7) Níor iarradh aon éisteacht ag an gcéim seo den imscrúdú.

1.3. Barúlacha maidir le tionscnamh

(8) Fuair an Coimisiún barúlacha maidir leis an tionscnamh ó Eurofer agus ón German Steel Federation (Wirtschaftsvereinigung Stahl) lena n-iarradh deireadh a chur leis an imscrúdú.

(9) Mhaígh Eurofer gurbh é an laghdú ar tháirgeadh cruach seachas allmhairí ón tSín ba phríomhchúis le feidhmíocht lag thionscal an Aontais agus, dá bhrí sin, theip ar an ngearánach nasc cúisíoch a shuí idir allmhairí ón tSín agus staid thionscal an Aontais. D’áitigh Eurofer freisin nár thug an gearánach aon fhaisnéis maidir leis an méid is féidir le táirgeoirí sileacain chailciam fearó-chóimhiotail eile a tháirgeadh ar an innealra céanna. Thairis sin, mhaígh Eurofer gur theip ar an ngearánach anailís cheart a dhéanamh ar fhachtóirí seachas na hallmhairí dumpáilte a d’fhéadfadh a bheith ina gcúis le staid an tionscail shileacain chailciam san Aontas, amhail paindéim Covid-19 agus an nasc leis an acmhainneacht iomarcach cruach. Thairis sin, d’áitigh Eurofer nach bhféadfaí an borradh allmhairiúcháin líomhnaithe ón tSín a réiteach bunaithe ar na sonraí allmhairiúcháin Eurostat/Comext maidir le Cód AC 7202 99 80. De réir na sonraí sin, ní raibh méaduithe ar allmhairí ón tSín sofheicthe le linn na tréimhse imscrúdaithe, ach bhí méaduithe ar allmhairí ón mBrasaíl i bhfad ní ba láidre. Thairis sin, maidir le brabúsacht, mhaígh Eurofer agus German Steel Federation gurbh iarmhairt loighciúil ar an ngéarchéim eacnamaíoch ba mheasa le breis agus deich mbliana anuas é an laghdú a bhí acu. De réir Eurofer, bhí an staid eacnamaíoch ar an iomlán ina cúis le drochfheidhmíocht an ghearánaigh, seachas na hallmhairí. Go háirithe, a mhéid a bhaineann le costais, chuir Eurofer in iúl, contrártha do líomhain an ghearánaigh, gur tháinig laghdú ar chostais fuinnimh le linn na tréimhse imscrúdaithe, agus dá bhrí sin, nach bhféadfaidís cur leis an méadú costais. Chomh maith leis sin, de réir Eurofer, níor tháinig méadú ar chostais sheasta ach an oiread, mar gheall ar an éileamh níos ísle ar chruach. Dúirt German Steel Federation nach mór a chur san áireamh freisin go bhfuil buntáistí costais suntasacha ag táirgeoirí eilimintí cóimhiotalaithe de chuid na Síne maidir le cóimhiotail a tháirgeadh mar thoradh ar chostais fuinnimh agus saothair níos ísle agus mar gheall go bhfuil foinsí amhábhair dá gcuid féin acu. Níor léiríodh leis an méid sin ar fad, más fíor, ach nach raibh na hallmhairí ón tSín ina gcúis leis an laghdú ar bhrabúsacht, ach gurbh iarmhairt loighciúil na staide eacnamaíche agus phaindéim Covid-19 ar an iomlán é.

(10) Sa ghearán, suíodh sladghearradh bunaithe ar idirbhearta ar leith arbh iad an fhaisnéis ab fhearr a bhí ar fáil don ghearánach ag an gcéim sin. Cháin Eurofer an modh sin agus chuir siad in iúl freisin gur cheart a chur san áireamh le sladghearradh cibé acu a rinneadh nó nach ndearnadh díolacháin ina mbulc nó ina sreang chroíleacánach.

(11) Deimhníodh le hanailís an Choimisiúin nár leordhóthanach ceann ar bith de na heilimintí a luadh, cibé acu raibh siad ceart ó thaobh na bhfíoras de nó nach raibh, chun an chonclúid a thabhairt faoi cheist, is é sin, go raibh fianaise leordhóthanach sa ghearán a d’fhéadfadh a thaispeáint go raibh allmhairí an táirge lena mbaineann ag teacht isteach san Aontas ar phraghsanna dumpáilte agus gur chosúil gur chúis iad le díobháil ábhartha do na táirgeoirí de chuid an Aontais iad. Suíodh na gnéithe sin ar bhonn na fianaise ab fhearr a bhí ar fáil don ghearánach an tráth sin, agus bhí siad ionadaíoch agus iontaofa go leor. Thairis sin, maidir leis na héilimh eile arna gcur chun cinn ag Eurofer agus ag an German Steel Federation, scrúdaíodh iad go mion le linn an imscrúdaithe, agus pléitear a thuilleadh iad thíos.

(12) Ar bhonn an mhéid thuas, dheimhnigh an Coimisiún gur leor an fhianaise a chuir an gearánach ar fáil faoi dhumpáil, díobháil agus nasc cúisíochta sa chaoi gur chomhlíonadh na ceanglais a leagtar amach in Airteagal 5(2) den bhun-Rialachán.

1.4. Sampláil

(13) San Fhógra tionscnaimh, shonraigh an Coimisiún go bhféadfadh sé cineálacha áirithe de na páirtithe leasmhara a shampláil i gcomhréir le hAirteagal 17 den bhun-Rialachán.

1.4.1. Táirgeoirí ón Aontas

(14) San Fhógra tionscnaimh, luaigh an Coimisiún go soláthródh sé ceistneoirí don dá tháirgeoir aitheanta ón Aontas, is iad sin OFZ, a.s. agus Ferropem. Mar sin féin, d’iarr an Coimisiún freisin ar tháirgeoirí eile ón Aontas, más ann dóibh, iad féin a chur in aithne don Choimisiún agus ceistneoir a iarraidh tráth nach déanaí ná 7 lá tar éis fhoilsiú an Fhógra thionscnaimh.

(15) Níor chuir aon táirgeoir eile ón Aontas iad féin in aithne don Choimisiún. Dá bhrí sin, meastar go bhfuil 100 % de thionscal an Aontais comhdhéanta den dá tháirgeoir ón Aontas a luaitear.

1.4.2. Sampláil allmhaireoirí

(16) Chun a chinneadh an raibh gá le sampláil agus, más amhlaidh a bhí, chun sampla a roghnú, d’iarr an Coimisiún ar allmhaireoirí neamhghaolmhara an fhaisnéis a shonraítear san Fhógra tionscnaimh a sholáthar.

(17) Sholáthair ceithre allmhaireoir neamhghaolmhara (Affival S.a.S., Coftech GmbH, Sider Trading SpA, SKW Stahl-Metallurgie GmbH) an fhaisnéis a iarradh agus thoiligh siad a bheith san áireamh sa sampla. I bhfianaise a laghad freagraí a fuarthas, chinn an Coimisiún nach raibh gá le sampláil. D’iarr an Coimisiún ar na ceithre chuideachta a luaitear an ceistneoir le haghaidh allmhaireoirí a líonadh isteach.

1.4.3. Sampláil táirgeoirí onnmhairiúcháin i nDaon-Phoblacht na Síne

(18) Chun a chinneadh an raibh gá le sampláil agus, más amhlaidh a bhí, chun sampla a roghnú, d’iarr an Coimisiún ar gach táirgeoir onnmhairiúcháin aitheanta i nDaon-Phoblacht na Síne faisnéis a shonraítear san Fhógra tionscnaimh a sholáthar. Ina theannta sin, d’iarr an Coimisiún ar Mhisean Dhaon-Phoblacht na Síne chuig an Aontas Eorpach táirgeoirí onnmhairiúcháin eile ar spéis leo a bheith páirteach san imscrúdú a shainaithint, agus/nó teagmháil a dhéanamh leo, dá mba ann dóibh.

(19) Sholáthair dhá tháirgeoir onnmhairiúcháin i nDaon-Phoblacht na Síne an fhaisnéis a iarradh agus thoiligh siad a bheith san áireamh sa sampla. I bhfianaise a laghad freagraí a fuarthas, chinn an Coimisiún nach raibh gá le sampláil.

1.5. Freagraí ar an gceistneoir agus cuairteanna fíoraithe

(20) Sheol an Coimisiún ceistneoir maidir le saobhadh suntasach a bheith i nDaon-Phoblacht na Síne de réir bhrí Airteagal 2(6a)(b) den bhun-Rialachán chuig Rialtas Dhaon-Phoblacht na Síne.

(21) Thairis sin, sholáthair an gearánach fianaise leordhóthanach sa ghearán go bhfuil saobhadh amhábhair i nDaon-Phoblacht na Síne maidir leis an táirge lena mbaineann. Dá bhrí sin, mar a fógraíodh san Fhógra tionscnaimh, chumhdaigh an t-imscrúdú an saobhadh amhábhair sin chun a chinneadh an gcuirfear forálacha Airteagal 7(2a) agus 7(2b) den bhun-Rialachán i bhfeidhm maidir le Daon-Phoblacht na Síne. Ar an gcúis sin, sheol an Coimisiún ceistneoir breise maidir leis sin chuig Rialtas Dhaon-Phoblacht na Síne.

(22) Na ceistneoirí le haghaidh táirgeoirí, allmhaireoirí, úsáideoirí an Aontais agus táirgeoirí onnmhairiúcháin, cuireadh ar fáil ar líne (3) iad lá an tionscnaimh.

(23) Fuair an Coimisiún freagraí ceistneora ón dhá tháirgeoir ón Aontas, ó dhá allmhaireoir ón Aontas (Affival and Coftech), ó dhá úsáideoir (AFV Acciaierie Beltrame S.p.A. agus Filo d.o.o.) agus ó na trí tháirgeoir onnmhairiúcháin comhoibríocha (Ningxia Ketong New Material Technology Co., Ltd., Ningxia Shun Tai Smelting Co., Ltd. agus a thrádálaí gaolmhar Overseas Metallurgy Co., Ltd. agus Shaanxi Shenghua Metallurgy-Chemical Co., Ltd.).

(24) Lorg an Coimisiún an fhaisnéis uile a mheas sé ba ghá chun cinneadh sealadach a dhéanamh maidir leis an dumpáil, leis an díobháil dá deasca agus maidir le leas an Aontais agus rinne sé chros-seiceáil uirthi. De bharr ráig phaindéim COVID-19 agus na mbeart a glacadh dá réir chun déileáil leis an ráig (“Fógra COVID-19”) (4), níorbh fhéidir leis an gCoimisiún, cuairteanna fíorúcháin a dhéanamh ar áitribh na gcuideachtaí comhoibríocha. Ina ionad sin, rinne an Coimisiún cros-seiceálacha cianda ar an bhfaisnéis a sholáthair na cuideachtaí seo a leanas ar fhíschomhdháil:

Táirgeoirí ón Aontas

— OFZ, a.s., Istebné, an tSlóvaic

— Ferropem, Chambéry, an Fhrainc

Allmhaireoirí

— Affival SAS, Solesmes, an Fhrainc

Táirgeoirí onnmhairiúcháin i nDaon-Phoblacht na Síne

— Ningxia Ketong New Material Technology Co., Ltd. (“Ketong”)

— Ningxia Shun Tai Smelting Co., Ltd. agus a thrádálaí gaolmhar Overseas Metallurgy Co., Ltd. (“Shun Tai”)

— Shaanxi Shenghua Metallurgy-Chemical Co., Ltd. (“Shenghua”)

1.6. Tréimhse imscrúdaithe agus an tréimhse a measadh

(25) Leis an imscrúdú ar an dumpáil agus ar an díobháil, cumhdaíodh an tréimhse ón 1 Eanáir 2020 go dtí an 31 Nollaig 2020 (“an tréimhse imscrúdaithe”). Sa scrúdú ar threochtaí ábhartha do mheasúnú díobhála, cumhdaíodh an tréimhse ón 1 Eanáir 2017 go dtí deireadh na tréimhse imscrúdaithe (“an tréimhse a breithníodh”).

2. AN TÁIRGE LENA mBAINEANN AGUS TÁIRGE COMHCHOSÚIL

2.1. An táirge lena mbaineann

(26) Is cóimhiotal nó comhdhúil cheimiceach é an táirge lena mbaineann a bhfuil 16 % nó níos mó de chailciam, 45 % nó níos mó de shileacan, níos lú ná 14 % d’iarann agus nach mó ná 10 % d’aon eilimint eile ann de réir meáchain; cibé acu an bhfuil nó nach bhfuil sé curtha i láthair i mbulc, pacáistithe i málaí nó i ndrumaí cruach, curtha isteach i leatháin chruach (nó i sreang chroíleacánach), nó curtha i láthair ar bhealach eile, ar de thionscnamh Daon-Phoblacht na Síne é, agus a thagann faoi chóid AC ex 7202 99 80 agus ex 2850 00 60 faoi láthair (cóid TARIC 7202998030 agus 2850006091) (“an táirge lena mbaineann”). Tagraítear dó sin go minic mar shileacan cailciam nó mar “CaSi”.

(27) Úsáidtear sileacan cailciam i monaraíocht cóimhiotal miotail speisialta. Úsáidtear cóimhiotail CaSi mar dhé-ocsaídeoir agus mar dhéshulfaróir i monaraíocht cruach ardghráid.

2.2. Táirge comhchosúil

(28) Leis an imscrúdú léiríodh go bhfuil na saintréithe bunúsacha, fisiceacha, ceimiceacha agus teicniúla céanna, chomh maith leis na húsáidí bunúsacha céanna, ag na táirgí seo a leanas: — an táirge lena mbaineann; — an táirge a táirgeadh agus a díoladh ar mhargadh intíre Dhaon-Phoblacht na Síne; agus — an táirge arb é an tionscal de chuid an Aontais a tháirg agus a dhíol é.

(29) Chinn an Coimisiún ag an gcéim sin gur táirgí comhchosúla iad na táirgí sin dá bhrí sin de réir bhrí Airteagal 1(4) den bhun-Rialachán.

2.3. Éilimh maidir le raon táirge

(30) Ní bhfuair an Coimisiún éilimh maidir leis an raon táirge.

3. DUMPÁIL

3.1. An nós imeachta chun an gnáthluach a chinneadh faoi Airteagal 2(6a) den bhun-Rialachán

(31) Ó tharla gur leordhóthanach an fhianaise a bhí ar fáil ag tús an imscrúdaithe lenar tugadh le fios gurbh ann do shaobhadh suntasach de réir bhrí phointe (b) d’Airteagal 2(6a) den bhun-Rialachán, maidir le Daon-Phoblacht na Síne, mheas an Coimisiún gurbh iomchuí tús a chur leis an imscrúdú i ndáil leis na táirgeoirí onnmhairiúcháin ón tír sin, ag féachaint d’Airteagal 2(6a) den bhun-Rialachán.

(32) Dá dheasca sin, chun na sonraí a bhailiú, sonraí is gá le haghaidh chur i bhfeidhm Airteagal 2(6a) den bhun-Rialachán amach anseo, san Fhógra tionscnaimh d’iarr an Coimisiún ar gach táirgeoir onnmhairiúcháin sa tSín faisnéis a sholáthar maidir leis na hionchuir a úsáidtear chun sileacan cailciam a tháirgeadh. Sholáthair trí tháirgeoir onnmhairiúcháin de chuid na Síne an fhaisnéis ábhartha.

(33) D’fhonn faisnéis a fháil a mheas sé go mba ghá dá imscrúdú maidir leis an saobhadh suntasach a líomhnaíodh, sheol an Coimisiún ceistneoir chuig Rialtas na Síne. Ina theannta sin, i bpointe 5.3.2 den Fhógra tionscnaimh, thug an Coimisiún cuireadh do gach páirtí leasmhar a gcuid tuairimí a chur in iúl, faisnéis a chur isteach agus fianaise thacaíochta a chur ar fáil maidir le cur i bhfeidhm Airteagal 2(6a) den bhun-Rialachán laistigh de 37 lá ó dháta fhoilsiú an Fhógra tionscnaimh in Iris Oifigiúil an Aontais Eorpaigh. Níor sholáthair Rialtas na Síne aon fhreagra ar an bhfaisnéis a iarradh. Ina dhiaidh sin, chuir an Coimisiún in iúl do Rialtas na Síne go n-úsáidfeadh sé na fíricí a bhí ar fáil de réir bhrí Airteagal 18 den bhun-Rialachán chun a chinneadh an ann do shaobhadh suntasach i nDaon-Phoblacht na Síne.

(34) I bpointe 5.3.2 den Fhógra tionscnaimh shainaithin an Coimisiún an Bhrasaíl ina tír a d’fhéadfadh a bheith mar thír ionadaíoch de bhun Airteagal 2(6a)(a) den bhun-Rialachán chun críche an gnáthluach a chinneadh bunaithe ar phraghsanna nó tagarmharcanna neamhshaofa. Luaigh an Coimisiún freisin go scrúdódh sé tíortha ionadaíocha eile a d’fhéadfadh a bheith iomchuí i gcomhréir leis na critéir a leagtar amach in 2(6a)(a), an chéad fhleasc, den bhun-Rialachán.

(35) An 7 Bealtaine 2021, chuir an Coimisiún na páirtithe leasmhara ar an eolas le nóta (“an Chéad Nóta”) maidir leis na foinsí ábhartha a bhí beartaithe aige a úsáid chun an gnáthluach a chinneadh. Sa nóta sin, chuir an Coimisiún liosta ar fáil de na tosca táirgeachta uile amhail amhábhair, saothar agus fuinneamh a úsáidtear chun sileacan cailciam a tháirgeadh. Ina theannta sin, shainaithin an Coimisiún an Bhrasaíl agus an Airgintín mar thíortha a d’fhéadfadh a bheith mar thír ionadaíoch. Fuair an Coimisiún barúlacha ón ngearánach agus ó na táirgeoirí onnmhairiúcháin Ketong agus Shenghua. Déantar mionanailís ar na barúlacha sin in aithrisí (93) go (119).

(36) An 14 Meitheamh 2021, chuir an Coimisiún na páirtithe leasmhara ar an eolas leis an dara nóta (“an Dara Nóta”) maidir leis na foinsí ábhartha a bhí beartaithe aige a úsáid chun an gnáthluach a chinneadh, agus gurb í an Bhrasaíl an tír ionadaíoch. Chuir sé páirtithe leasmhara ar an eolas freisin go leagfadh sé síos costais díola, ghinearálta agus riaracháin (“costais SGA”) agus na brabúis bunaithe ar fhaisnéis a bhí ar fáil don chuideachta ábhartha Rima Industrial S.A. (“Rima Industrial”) sa tír ionadaíoch. Sa Dara Nóta tugadh aghaidh ar na barúlacha a fuarthas maidir leis an gCéad Nóta. Fuarthas barúlacha maidir leis an Dara Nóta ón ngearánach agus ó na táirgeoirí onnmhairiúcháin Ketong agus Shenghua. Déantar mionanailís ar na barúlacha sin in aithrisí (122) go (136).

3.2. Gnáthluach

(37) I gcomhréir le hAirteagal 2(1) den bhun-Rialachán, “beidh an gnáthluach bunaithe ar an bpraghas a íocadh nó atá le híoc de ghnáth, i ngnáthchúrsa trádála, ag custaiméirí neamhspleácha sa tír is onnmhaireoir”.

(38) Mar sin féin, de réir Airteagal 2(6a)(a) den bhun-Rialachán, “i gcás ina gcinntear […] nach bhfuil sé iomchuí praghsanna intíre agus costais a úsáid sa tír is onnmhaireoir i ngeall go bhfuil saobhadh suntasach sa tír sin de réir bhrí phointe (b), déanfar an gnáthluach a thógáil go heisiach ar bhonn na gcostas táirgthe agus díolachán ina léirítear praghsanna nó tagarmharcanna neamhshaofa”, agus “áireofar leis méid neamhshaofa agus réasúnach de chostais riaracháin, díolacháin agus costais ghinearálta agus i gcomhair brabús”.

(39) Mar a mhínítear a thuilleadh thíos, tháinig an Coimisiún ar an gconclúid san imscrúdú reatha gur ar bhonn na fianaise atá ar fáil agus i bhfianaise na heaspa comhoibre a fuarthas ó Rialtas na Síne mar a luaitear in aithris (33), b’iomchuí Airteagal 2(6a) den bhun-Rialachán a chur i bhfeidhm.

3.2.1. Saobhadh suntasach a bheith ann

(40) San imscrúdú a rinneadh le déanaí maidir le fearó-shileacan de thionscnamh Dhaon-Phoblacht na Síne, a mbaineann a tháirgeoirí leis an earnáil fearó-chóimhiotal, ar an gcaoi chéanna leis na táirgeoirí sileacain chailciam (5), chinn an Coimisiún go raibh saobhadh suntasach de réir bhrí Airteagal 2(6a)(b) den bhun-Rialachán san earnáil réamhluaite. Tháinig an Coimisiún ar an gconclúid san imscrúdú sin gur ar bhonn na fianaise ar bhí ar fáil, b”iomchuí freisin Airteagal 2(6a) den bhun-Rialachán a chur i bhfeidhm.

(41) San imscrúdú sin, rinne an Coimisiún amach gurbh ann d’idirghabháil shuntasach ón rialtas i nDaon-Phoblacht na Síne, rud a shaobhann leithdháileadh éifeachtach na n-acmhainní i gcomhréir le prionsabail an mhargaidh (6). Go háirithe, tháinig an Coimisiún ar an gconclúid nach amháin gurbh ann do chuid mhór úinéireachta ag Rialtas na Síne san earnáil fearó-shileacain fós de réir bhrí Airteagal 2(6a)(b), an chéad fhleasc den bhun-Rialachán (7) ach go bhfuil Rialtas na Síne in ann cur isteach ar phraghsanna agus ar chostais tríd an Stát a bheith i láthair i ngnólachtaí freisin de réir bhrí Airteagal 2(6a)(b), an dara fleasc den bhun-Rialachán (8). Rinne an Coimisiún amach thairis sin go raibh éifeachtaí saofa breise ag láithreacht agus ag idirghabháil an Stáit sna margaí airgeadais chomh maith le soláthar amhábhar agus ionchuir ar an margadh. Go deimhin, ar an iomlán, de bharr an chórais pleanála i nDaon-Phoblacht na Síne, fágann sé go mbíonn acmhainní á leithdháileadh ar earnálacha atá ainmnithe mar earnálacha straitéiseacha nó atá tábhachtach go polaitiúil ar shlí eile ag Rialtas na Síne, seachas iad a bheith á leithdháileadh i gcomhréir le fórsaí an mhargaidh (9). Thairis sin, tháinig an Coimisiún ar an gconclúid nach bhfuil dlíthe féimheachta agus maoine na Síne ag obair i gceart de réir bhrí Airteagal 2(6a)(b), an ceathrú fleasc den bhun-Rialachán, rud a chruthaíonn saobhadh go háirithe nuair a bhíonn gnólachtaí dócmhainneacha á gcoimeád sócmhainneach agus nuair a bhíonn cearta úsáide talún á leithdháileadh i nDaon-Phoblacht na Síne (10). Ar an gcaoi chéanna, rinne an Coimisiún amach gurbh ann do shaobhadh maidir le costais phá san earnáil fearó-shileacain de réir bhrí Airteagal 2(6a)(b), an cúigiú fleasc den bhun-Rialachán (11), mar aon le saobhadh sna margaí airgeadais de réir bhrí Airteagal 2(6a)(b), an séú fleasc den bhun-Rialachán, go háirithe maidir le gníomhaithe corparáideacha caipiteal a rochtain i nDaon-Phoblacht na Síne (12). Mar thoradh go bhfuil na hionchuir a úsáidtear agus an próiseas táirgthe an-chosúil le chéile, baineann na torthaí sin go mór leis an earnáil sileacain chailciam freisin, agus an dara ceann acu ina chuid den earnáil fearó-chóimhiotal freisin.

(42) Mar a rinneadh san imscrúdú maidir leis an earnáil fearó-shileacain i nDaon-Phoblacht na Síne, d’fhéach an Coimisiún san imscrúdú reatha lena fháil amach an iomchuí praghsanna agus costais intíre a úsáid i nDaon-Phoblacht na Síne i bhfianaise saobhadh suntasach a bheith ann de réir bhrí Airteagal 2(6a), pointe (b), den bhun-Rialachán. Rinne an Coimisiún amhlaidh ar bhonn na fianaise a bhí ar fáil sa chomhad, lena n-áirítear an fhianaise a bhí sa ghearán agus sa Tuarascáil, a bhíonn ag brath ar fhoinsí atá ar fáil go poiblí. Cumhdaíodh san anailís sin an scrúdú a rinneadh ar na hidirghabhálacha substainteacha rialtais i ngeilleagar Dhaon-Phoblacht na Síne go ginearálta, ach cumhdaíodh freisin an staid shonrach margaidh san earnáil ábhartha lena n-áirítear an táirge faoi imscrúdú. Chuir an Coimisiún leis na heilimintí fianaiseacha sin lena thaighde féin ar na critéir éagsúla atá ábhartha chun a dheimhniú gurb ann do shaobhadh suntasach i nDaon-Phoblacht na Síne, mar a fuarthas amach freisin in imscrúduithe a rinne sé roimhe seo i ndáil leis sin.

(43) Rinneadh tagairt don Tuarascáil sa ghearán sa chás seo, go háirithe do shaobhadh san earnáil fuinnimh agus i ndáil le hionchuir mhianra ar leith. Thairis sin, sholáthair an gearánach staidéar maidir le saobhadh margaidh i dtionscal fhearó-chóimhiotal agus i dtionscal shileacain na Síne freisin arb é an Stát is cúis leis. Dhoiciméadaigh an staidéar sin go bhfuil tionscal fearó-shileacain na Síne faoi réir treoraíochta láidre agus cur isteach lánroghnaigh ón rialtas agus tháinig sé ar an gconclúid go bhfuil cuideachtaí na Síne sa tionscal sin “ag feidhmiú i dtimpeallacht margaidh shaofa nach gceadaítear fórsaí iomaíocha inti struchtúr a chur ar an margadh intíre agus é a ailíniú leis na margaí domhanda.” Cuireadh an staidéar sa chomhad imscrúdaithe ag an gcéim thionscnaimh. Níor thug aon pháirtí leasmhar aon bharúil maidir leis an staidéar sin, lena n-áirítear Rialtas na Síne agus na táirgeoirí onnmhairiúcháin. Bhí tagairtí d’Fhardal sonraí maidir le srianta ar Onnmhairiú i ndáil le hAmhábhair Thionsclaíocha de chuid ECFE sa ghearán freisin.

(44) Is ann do mhéid áirithe úinéireachta agus smachta ag Rialtas na Síne san earnáil sileacain chailciam fós de réir bhrí Airteagal 2(6a)(b), an chéad fhleasc den bhun-Rialachán. Suíodh san imscrúdú go bhfuil 65 % de Shenghua, ar ceann de na táirgeoirí onnmhairiúcháin comhoibríocha é, faoi úinéireacht Shaanxi Metallurgical & Mining Group Co., agus gur fochuideachta é sin faoi seach de chuideachta Shaanxi Non-ferrous Metals Holding Group Co., atá faoi úinéireacht an Stáit. (13). Aithníonn an chuideachta go bhfuil sí fós faoi thionchar an fhiontair faoi úinéireacht an Stáit agus go dtairbhíonn sí de thacaíocht láidir ón rialtas (14). Ina theannta sin, cé go ndealraíonn sé go bhfuil an dá tháirgeoir onnmhairiúcháin comhoibríocha eile faoi úinéireacht phríobháideach, dealraíonn sé freisin go bhfuil dlúthchaidreamh ag ceann amháin díobh - Ningxia Shun Tai Smelting - leis na húdaráis áitiúla: tá sé lonnaithe in Zhongwei Industrial Park, lena ndeonaítear go leor beartas fabhrach do chuideachtaí seanbhunaithe, amhail cánacha nó costais leictreachais laghdaithe (15). Maítear ar shuíomh gréasáin Zhongwei Industrial Park freisin gur “tionscadal ríthábhachtach de chuid Rialtas Bardasach Zhongwei chun infheistíocht a chur chun cinn é tionscadal na stuafhoirnéise leictrí tumtha cóimhiotail shileacain chailciam agus na giniúna cumhachta teasa iarmharaigh de chuid Ningxia Shuntai Smelting Company”.

(45) Ó tharla nach bhfuarthas aon chomhar ó aon onnmhaireoir ón tSín den táirge faoi imscrúdú, níorbh fhéidir cóimheas cruinn na dtáirgeoirí sileacain chailciam príobháideacha agus faoi úinéireacht an Stáit a dhearbhú tuilleadh.

(46) Ina theannta sin, deimhníodh leis an imscrúdú faoi Airteagal 2(6a)(b), an chéad fhleasc den bhun-Rialachán, gurbh ann do chuid mhór úinéireachta ag Rialtas na Síne in earnáil an leictreachais fós, arb í an príomhthosca táirgeachta í chun sileacan cailciam a tháirgeadh. Mar a fuair an Coimisiún amach ina Thuarascáil, is saintréith de mhargadh an leictreachais sa tSín í rannpháirtíocht láidir fhiontar faoi úinéireacht an Stáit ag céimeanna éagsúla den slabhra soláthair, agus bhí thart ar 50 % den acmhainneacht giniúna faoi úinéireacht an Stáit in 2017, ach is le dhá fhiontar faoi úinéireacht an Stáit í an eangach tarchuir iomlán (16).

(47) Maidir le Rialtas na Síne a bheith in ann cur isteach ar phraghsanna agus ar chostais tríd an Stát a bheith i láthair i ngnólachtaí de réir bhrí Airteagal 2(6a)(b), an dara fleasc den bhun-Rialachán, le linn an imscrúdaithe shuigh an Coimisiún ceangail phearsanta a bheith ann idir Páirtí Cumannach na Síne (“CCP”) agus cuideachta amháin ar a laghad a mhonaraíonn an táirge faoi imscrúdú. Feidhmíonn príomhoifigeach feidhmiúcháin Shenghua, a bhfuil 35 % de leas na cuideachta faoi úinéireacht aige, mar Rúnaí an Pháirtí ag an tráth céanna (17).

(48) Tá fiontair faoi úinéireacht phoiblí agus fiontair faoi úinéireacht phríobháideach araon san earnáil sileacain chailciam faoi réir maoirseachta agus treoraíochta beartais. Cosúil le haon earnáil eile i nDaon-Phoblacht na Síne, cuirtear iallach ar na táirgeoirí sin gníomhaíochtaí neartaithe páirtí a óstáil agus bíonn dlúthchleamhnacht acu le Páirtí Cumannach na Síne agus lena idé-eolaíocht. Léirítear sa sampla seo a leanas an treocht thuas maidir le leibhéal méadaitheach idirghabhála ó Rialtas na Síne san earnáil sileacain chailciam freisin. Léiríodh san imscrúdú go leor gníomhaíochtaí neartaithe páirtí sa chuideachta Shenghua. Tá suíomh gréasáin an táirgeora go háirithe soiléir maidir le neartú páirtí Pháirtí Cumannach na Síne san fhiontar agus maidir leis an ról atá aige laistigh den chuideachta: “Ar an 17 Iúil, reáchtáil coiste Pháirtí Cumannach na Síne le haghaidh Shaanxi Shenghua Metallurgical Chemical Co., Ltd. an ceathrú seisiún staidéir ghrúpa de chuid lárionad choiste an Pháirtí. Bhí Rúnaí an Pháirtí agus Stiúrthóir Feidhmiúcháin Wei Xinhua i gceannas ar an gcruinniú. D’fhreastail comhaltaí coiste an pháirtí, comhaltaí eile na gcoistí nach coistí páirtí iad chomh maith le rúnaithe brainse ar an gcruinniú. Ag an gcruinniú, chuir Yang Hui, leas-rúnaí choiste an Pháirtí, an t-ábhar staidéir PPT maidir le “The Fundamental Law of the Communist Party of China-The Party Constitution of the 19th National Congress of the Communist Party of China” [Dlí Bunúsach Pháirtí Cumannach na Síne-Bunreacht an Pháirtí den 19ú Comhdháil Náisiúnta de Pháirtí Cumannach na Síne] i láthair, agus d’áirithigh sé comhstaidéar ar an óráid a rinne Cathaoirleach Metallurgical Group ag Praise Conference dar teideal “Let”s align with the advanced and unite and forge ahead the smelting force” [Bímis ar thaobh an mhéid atá chun tosaigh agus tagaimis le chéile agus brúimis ar aghaidh leis an bhfórsa bruithnithe] ar an 1 Iúil. Rinne rannpháirtithe malartú tuairimí agus plé ar conas oibleagáidí na gcomhaltaí páirtí a chomhlíonadh agus conas a misin a chomhlíonadh. […] Chuir [Wei Xinhua] roinnt mhaith ceanglas chun cinn don fhoireann cheannaireachta agus do na comrádaithe ar comhaltaí Páirtí iad: 1. Feabhas a chur ort féin go leanúnach trí Bhunreacht an Pháirtí a léamh i gceart, […] 2. Idé-eolaíocht agus creideamh a neartú, cloí go daingean le ceannaireacht choiste Páirtí na cuideachta, “Yan”an Spirit” agus “Nail Spirit” a thabhairt ar aghaidh, agus do chuid fuinnimh a dhíriú ar thascanna chun do chuid dualgas a chomhlíonadh agus chun obair mhaith don chuideachta a áirithiú. 4. Imscrúdú a dhéanamh ar an bhfadhb oibre a bhaineann le stíl atá agat agus í a cheartú i gcomhréir le bunreacht agus disciplín an Pháirtí. Ní mór do gach brainse obair mhaith a dhéanamh maidir le hoideachas idé-eolaíochta chomhaltaí agus mheánbhainistíocht an Pháirtí agus ní mór dóibh a spiorad Páirtí a mhéadú. […] Ní mór don choiste cigireachta disciplín agus don oifig chigireachta agus mhaoirseachta disciplín a ndualgais mhaoirseachta a chur i gcrích go daingean” (18).

(49) Thairis sin, fuarthas amach go bhfuil beartais lena ndéantar idirdhealú i bhfabhar táirgeoirí intíre nó lena n-imrítear tionchar ar chaoi eile ar an margadh de réir bhrí Airteagal 2(6a)(b), an tríú fleasc den bhun-Rialachán i bhfeidhm san earnáil sileacain chailciam.

(50) Is earnáil thábhachtach do Rialtas na Síne í an tionscal sin, in éineacht le fo-earnálacha fearó-chóimhiotal eile a mbíonn ról suntasach acu maidir le táirgeacht cruach. Go háirithe, rinne an Coimisiún amach go meastar gur tionscal a spreagtar é an earnáil i gcúige Ningxia, i gcomhréir le Catalóg 2020 NDRC maidir le tionscail spreagtha i gcúigí an Iarthair (19) de chuid Choimisiún Náisiúnta 2020 um Fhorbairt agus Athchóiriú (“NDRC”).

(51) Maidir leis na hionchuir a theastaíonn chun sileacan cailciam a tháirgeadh, eisíodh pleananna, treoracha iomadúla agus doiciméid eile ar leibhéil éagsúla freisin. Taispeánann an ghné dheiridh sin leibhéal an chur isteach ón Stát i margaí na n-ionchur sin.

(52) Maidir le leictreachas, arb é an sciar is mó de chostais ionchuir, mar a shuigh an Coimisiún sa Tuarascáil, níl praghsanna an leictreachais bunaithe ar an margadh i nDaon-Phoblacht na Síne agus déanann saobhadh suntasach difear dóibh freisin (trí shocrú lárnach praghsanna, trí dhifreáil praghsanna agus trí chleachtais cheannaigh cumhachta dhíreacha) (20). Cé gur tháinig roinnt athruithe agus athchóirithe ar an margadh fuinnimh sa tSín (21), níl roinnt praghsanna atá ábhartha don chóras fuinnimh bunaithe ar an margadh go fóill. Aithníonn an rialtas go bhfuil na praghsanna fós faoi smacht an Stáit den chuid is mó: “Tá bainistíocht reatha ar phraghas an leictreachais fós bunaithe ar phraghsanna an rialtais. Is minic go mbíonn coigeartuithe praghais chun deiridh ar athruithe i gcostais agus bíonn sé deacair costais na húsáide leictreachais a léiriú ar bhealach tráthúil agus réasúnta […] Níl sásra iomaíoch éifeachtach do dhíol leictreachais suite go fóill, tá idirbhearta margaidh idir fiontair ghiniúna cumhachta agus úsáideoirí teoranta agus bíonn sé deacair ról cinntitheach an mhargaidh a thabhairt isteach i leithdháileadh acmhainní” (22). Tá an laige margaidh sin arb é an Stát is cúis léi ag tionscnamh iarrachtaí breise chun an margadh a bhainistiú, rud a léirítear i roinnt doiciméad riaracháin a tháinig ina dhiaidh sin. Mar shampla, i mí na Samhna 2020, d’eisigh NDRC an Fógra maidir le síniú conarthaí leictreachais meántéarmacha agus fadtéarmacha 2021 a chur chun cinn (23). Ordaítear go háirithe leis an doiciméad sin “gach iarracht a dhéanamh le háirithiú nach bhfuil an méid leictreachais atá ar conradh níos ísle ná 80 % den mheánmhéid le 3 bliana anuas”, agus maidir le praghsáil chun “sásra réitigh athraithe a shuí […] i rialacháin an mhargaidh áitiúil chun dul i ngleic le hathruithe idir an méid cumhachta atá ar conradh agus an cur chun feidhme iarbhír” agus chun ““feabhas a chur ar shásra meántéarmach agus fadtéarmach an phraghais idirbhirt. Cuirfidh gach ceantar na praghsanna tarchurtha agus dáileacháin cumhachta arna bhformheas ag an rialtas chun feidhme go daingean.” Tá forálacha sonracha maidir le cur chun feidhme san Fhógra freisin, go háirithe trí shásra rianaithe don dul chun cinn maidir le síniú conartha a bhunú, nó trí fhaireachán, trí nochtadh agus trí fhorfheidhmiú conarthaí a neartú (24). Thairis sin, i mí Eanáir 2021, d’eisigh Comhairle an Stáit Tuairim NDRC maidir le táillí uisce uirbigh, leictreachais agus soláthairtí teasa a chaighdeánú chun forbairt ardchaighdeáin na hearnála a chothú. Tá forálacha sonracha san Fhógra maidir le praghsáil rialtais “[…] Maidir le tionscadail faoi réir praghsáil rialtais nó praghsanna faoi threoir an rialtais, an comhdhéanamh costais a chinneadh ar bhealach réasúnta, maoirseacht agus athbhreithniú costais a neartú, feabhas a chur ar an sásra praghas-mhúnlaithe agus leibhéal na bpraghsanna a chinneadh ar bhealach eolaíoch. […]” I measc “phríomhspriocanna” an Fhógra, tagraítear go sonrach don sásra ionchuir rialtais maidir le praghsáil, agus do dhifreáil earnála na modhanna praghsála: “Faoi 2025, bainfear torthaí soiléire amach trí na muirir sa soláthar uisce, sa soláthar cumhachta, agus san earnáil gáis agus teasa a ghlanadh agus a chaighdeánú. Bunófar bonn le haghaidh sásra praghas-mhúnlaithe atá eolaíoch, caighdeánaithe agus trédhearcach, agus cuirfear tuilleadh feabhais ar an sásra ionchuir rialtais. Cuirfear feabhas suntasach ar mhodhanna praghsála is infheidhme maidir le hearnálacha gaolmhara, ar mhodhanna maoirseachta agus athbhreithnithe costais, ar iompraíocht maidir le praghsanna agus ar chumhdach caighdeánach, cuimsitheach seirbhísí, agus ar cháilíocht agus éifeachtúlacht an tsoláthair uisce, leictreachais, teasa agus táirgí agus seirbhísí eile” (25).

(53) Is amhábhar eile é gual a úsáidtear chun sileacan cailciam a tháirgeadh. Mar a fuair an Coimisiún amach ina Thuarascáil, tá an margadh guail i nDaon-Phoblacht na Síne faoi réir saofa, go háirithe de thoradh an fhóirdheonaithe (26) agus tríd an mbainistíocht a dhéantar agus an smacht atá ar shaothrú na n-acmhainní guail (27). Ina theannta sin, san imscrúdú maidir le Glútamáit Mhonasóidiam de thionscnamh Dhaon-Phoblacht na Síne agus na hIndinéise, fuair an Coimisiún fianaise maidir le cur isteach ón Stát ar fhórsaí an mhargaidh san earnáil guail sa tSín ar leibhéal cúige, go háirithe sa Chúige Shandong, trí bhíthin doiciméid phleanála lena rialaítear soláthar, suíomh agus patrúin thionsclaíocha (28). San imscrúdú reatha, shuigh an Coimisiún gnéithe breise de chur isteach ón Stát. I mí na Bealtaine 2021, d’eisigh an tÚdarás Náisiúnta um Fhuinneamh (NEA) agus NDRC go comhpháirteach an Fógra maidir le bearta Bainistíochta le haghaidh critéir chumais agus critéir formheasa tháirgeadh na mianach guail, agus é d’aidhm acu cumais na mianach guail a rialú agus teorainneacha ábhartha a chur i bhfeidhm, nithe a ríomhtar ar bhonn an fhógra (29). Mar shampla eile de ghníomhaíocht rialaithe fhorleathan ón Stát sa mhargadh guail, i mí na Nollag 2020, d’eisigh NDRC an Fógra maidir le síniú agus feidhmíocht conarthaí guail meántéarmacha agus fadtéarmacha in 2021 a áirithiú (30). Cuireann an Fógra an sprioc chun cumhacht agus maoirseacht an Stáit a mhéadú sa phróiseas conarthach i dtábhacht go sainráite: “Páirt níos fearr a thabhairt do ról an rialtais, díriú ar struchtúr an chórais a neartú, feabhas a chur ar rialacha idirbhirt, maoirseacht creidmheasa a neartú, agus páirtithe ábhartha a threorú chun feasacht a ardú faoin staid ar an iomlán, freagrachtaí sóisialta a ghlacadh, feidhmíocht conartha a chaighdeánú, agus feidhmiú comhréidh an mhargaidh ghuail a áirithiú.” Tugann an fógra treoir freisin chun “féinsmacht an tionscail a neartú. Treoróidh gach comhlachas tionsclaíoch ábhartha fiontair chun féinsmacht a neartú, chun ceanglais na gconarthaí meántéarmacha agus fadtéarmacha a chur chun feidhme go cuí, agus gan staid sholáthair agus éilimh an mhargaidh agus staid bhuntáisteach an tionscail a úsáid chun conarthaí éagothroma a shíniú. Beidh ról eiseamláireach ag fiontair mhórscála, féinrialóidh siad sínithe conartha, ardóidh siad an fheasacht atá acu faoi ghealltanais a chomhlíonadh, cuirfidh siad chucu freagracht shóisialta a ghlacadh maidir le soláthar agus praghsanna seasmhacha a áirithiú, agus cuirfidh siad oibríocht chomhréidh an mhargaidh ghuail chun cinn ar an leibhéal náisiúnta.” Is fiú a thabhairt faoi deara go háirithe an treoir shoiléir a thugtar gan staid an tsoláthair agus an éilimh sa mhargadh a úsáid nuair atá conarthaí á síniú. I mí Aibreáin 2021, d’eisigh NDRC Fógra breise maidir le maoirseacht agus bainistíocht conarthaí meántéarmacha agus fadtéarmacha guail 2021 a áirithiú, agus é mar aidhm aige maoirseacht níos fearr a dhéanamh ar chomhlíontacht conarthaí díolacháin agus an soláthar guail a áirithiú (go háirithe bunaithe ar fhorálacha Fhógra Uimh 902 a luadh roimhe seo). Ar an mbonn sin, ba cheart do pháirtithe ábhartha a áirithiú go háirithe nach bhfuil an ráta comhlíontachta míosúla níos lú ná 80 %, agus nach bhfuil an ráta comhlíontachta ráithiúla agus bliantúla níos lú ná 90 % (31).

(54) Is léir idirghabhálachas ón Stát i margadh an ghuail freisin leis an gcinneadh a rinneadh le déanaí chun síneadh bliain amháin eile a chur le ham na hoibríochta trialaí do mhianaigh ghuail atá dúnta agus an cuspóir aige aschur agus soláthar a mhéadú, chun cur in aghaidh méaduithe praghais an tráchtearra (tar éis do tháirgeacht na mianach a bheith curtha ar fionraí roimhe sin) (32).

(55) Thairis sin, cumhdaítear an dá amhábhar thábhachtacha eile a úsáidtear chun sileacan cailciam a mhonarú – grianchloichít agus aolchloch – sa 13ú Plean Cúig Bliana le haghaidh Acmhainní Mianraí, a cheadaíonn an Stát na príomh-mhargaí acmhainní mianraí a bhainistiú i nDaon-Phoblacht na Síne i mbeagnach gach ceantar (33). Thairis sin, deimhníodh leis an imscrúdú, de réir leagan 2020 den Fhardal maidir le Srianta ar Onnmhairiú i ndáil le hAmhábhair Thionsclaíocha ó ECFE, go raibh grianchloichít (Cód HS 250590) faoi réir ceanglais cheadúnaithe onnmhairithe neamh-uathoibríoch (34) in 2019 i nDaon-Phoblacht na Síne, a bhfuil an acmhainn aige srian a chur le gníomhaíocht onnmhairithe agus saobhadh a dhéanamh ar an margadh, dá bhrí sin.

(56) Mar is féidir a fheiceáil ó na samplaí thuas, bainistíonn Rialtas na Síne forbairt na hearnála sileacain chailciam i gcomhréir le raon leathan uirlisí agus treoracha beartais agus rialaíonn siad beagnach gach gné i bhfeidhmiú na hearnála. Baineann an treoraíocht agus idirghabháil rialtais seo leis na príomh-ionchuir a úsáidtear i monaraíocht an táirge faoi imscrúdú freisin. Mar shampla, admhaíonn Shenghua go n-ailíníonn sé a n-oibríochtaí gnó le doiciméid phleanála lárnaigh agus le príomhbheartais Stáit, mar a thuairiscítear ina gcuspóirí corparáideacha: “Gach iarracht a dhéanamh tionscadail amhail cailciam miotail ardíonachta, sileacan tionsclaíoch ar ghrád ceimiceach, agus línte táirgthe miotalóireachta micreathonnacha agus tionscadail eile a thógáil agus a chur chun feidhme faoi dheireadh an ‘13th Five-Year Plan’ [an 13ú Plean Cúig Bliana]. Maíonn an chuideachta freisin go mbíonn sí ‘ag dul in oiriúint go gníomhach ar normáltacht nua na forbartha eacnamaíche náisiúnta, go dtuigeann sí i gceart treoir nua na mbeartas athchóirithe ar thaobh an tsoláthair, go gcuireann sí freagracht na táirgeachta sábháilte agus atá neamhdhíobhálach don chomhshaol chun feidhme go dúthrachtach, agus, ar bhonn na ceannaireachta cobhsaí a chuireann sí i bhfeidhm sa tionscal cóimhiotal sileacain chailciam, go mbíonn sí ag brath ar bhainistíocht, ar bhuanna, agus ar thaighde eolaíoch Shaanxi Nonferrous Group” (35).

(57) I dteannta a luaitear thuas, is tairbhithe d’fhoirmeacha éagsúla tacaíochta ón Stát iad táirgeoirí sileacain chailciam, rud a chuireann leas na n-údarás san earnáil seo in iúl. Le linn an imscrúdaithe, shuigh an Coimisiún gur thairbhigh Ningxia Shun Tai Smelting de thacaíocht i ngeall ar a bhunaíocht in Zhongwei Industrial Park (féach aithris 44), ach gur aithníodh an chuideachta Ketong mar “ 2020 Autonomous Region Enterprise Technology Center” [Lárionad Teicneolaíochta Fiontraíochta i Réigiún Féinrialaithe 2020]. I ndáil leis sin, thuairiscigh na meáin áitiúla an méid seo a leanas: “De réir na rialachán ábhartha, gheobhaidh an lárionad teicneolaíochta fiontraíochta ar leibhéal an réigiúin fhéinrialaithe, atá aitheanta amhlaidh den chéad uair, tacaíocht airgeadais de RMB 1 mhilliún.” (36) Dheimhnigh tuairiscí ó mheáin áitiúla eile tacaíocht an chúige i leith na cuideachta: “Chuir an duine ábhartha atá i gceannas ag Roinn Tionsclaíochta agus Teicneolaíochta Faisnéise an Réigiúin Fhéinrialaithe in iúl go bhfuil claochlú struchtúrach, claochlú glas, claochlú cliste agus claochlú teicneolaíoch na bhfiontar tionsclaíochta á gcur chun cinn go fonnmhar ag ár gceantar, tríd an slabhra tionsclaíochta a leathnú, a mheastar a bheith ina thosaíocht, agus tríd an gclaochlú glas, claochlú cliste agus claochlú teicneolaíoch freisin, claochluithe a mheastar a bheith ina bpríomh-uirlisí, agus go bhfuil an coigeartú struchtúrach agus na huasghrádaithe táirge sa tionscal amhábhair á gcur chun cinn aige freisin. […] Maidir le hábhair chóimhiotail speisialta, tacaíonn ár réigiún le forbairt cóimhiotal ardteochta, cóimhiotal frithchreimneach, cóimhiotal ultra-ardnirt agus ábhar eile a bhfuil airíonna speisialta agus feidhmeanna speisialta acu. Ag brath ar fhiontair amhail Shengyan Industrial, Ketong New Materials, agus Jun Magnetic New Materials, déanfar dul chun cinn i bpríomhtheicneolaíochtaí chun ábhair chóimhiotail a bhfuil saincheanglais acu a fhorbairt amhail ardfhriotaíocht in aghaidh teochta, ábhair ardnirt agus ardfhriotaíocht in aghaidh creimeadh, a úsáidtear go forleathan i réimse na cruach dosmálta agus na cruach speisialta” (37).

(58) Mar achoimre, tá bearta i bhfeidhm ag Rialtas na Síne chun oibreoirí a spreagadh le cuspóirí beartais phoiblí maidir le tacú le tionscail spreagtha a chomhlíonadh, lena n-áirítear sileacan cailciam a mhonarú chomh maith leis na príomh-amhábhair a úsáidtear i monaraíocht an táirge sin. Cuireann bearta den sórt sin cosc ar fhórsaí an mhargaidh oibriú gan bhac.

(59) Cur i bhfeidhm idirdhealaitheach nó forfheidhmiú easnamhach na ndlíthe féimheachta agus maoine de réir Airteagal 2(6a)(b), an ceathrú fleasc den bhun-Rialachán, san earnáil sileacain chailciam dá dtagraítear thuas in aithris (41), níor léirigh an t-imscrúdú aon fhianaise nach ndéanfadh an méid sin difear do mhonaróirí an táirge faoi imscrúdú.

(60) Tá tionchar freisin ag saobhadh ar chostais phá de réir bhrí Airteagal 2(6a)(b), an cúigiú fleasc, den bhun-Rialachán, rud dá dtagraítear thuas in aithris (41) freisin ar an earnáil sileacain chailciam. Déanann an saobhadh sin difear go díreach don earnáil (nuair a bhíonn an táirge atá faoi imscrúdú nó na príomh-amhábhair a úsáidtear lena tháirgeadh á ndéanamh), agus go hindíreach (nuair atá rochtain acu ar chaipiteal nó ar ionchuir ó chuideachtaí atá faoi réir an chórais saothair chéanna i nDaon-Phoblacht na Síne).

(61) Thairis sin, níor cuireadh aon fhianaise isteach san imscrúdú reatha a thabharfadh le fios go mbeadh an earnáil sileacain chailciam díolmhaithe ó idirghabháil ón rialtas san earnáil airgeadais de réir bhrí Airteagal 2(6a)(b), an séú fleasc den bhun-Rialachán, rud dá dtagraítear thuas in aithris (41) freisin. Dá bhrí sin, déantar difear tromchúiseach do dhálaí an mhargaidh ar gach leibhéal de dheasca idirghabháil shubstainteach an rialtais sa chóras airgeadais.

(62) Ar deireadh, meabhraíonn an Coimisiún gur gá roinnt ionchur chun an táirge faoi imscrúdú a tháirgeadh. Nuair a cheannaíonn táirgeoirí sileacain chailciam na hionchuir sin nó nuair a dhéanann siad conarthaí lena n-aghaidh, is léir go mbíonn na praghsanna a íocann siad (agus a dhéantar a thaifeadadh mar a gcuid costas) neamhchosanta ar an saobhadh sistéamach céanna a luadh roimhe. Mar shampla, fostaíonn soláthróirí na n-ionchur lucht saothair a bhíonn faoi réir an tsaofa. Féadfaidh siad airgead a fháil ar iasacht a bheidh faoi réir shaobhadh na hearnála airgeadais/leithdháileadh an chaipitil. Ina theannta sin, bíonn siad faoi réir an chórais pleanála is infheidhme maidir le gach leibhéal rialtais agus earnálacha.

(63) Dá dheasca sin, ní hamháin nach iomchuí na praghsanna díola intíre de shileacan cailciam le húsáid de réir bhrí Airteagal 2(6a)(a) den bhun-Rialachán, ach déantar difear freisin do na costais ionchuir uile (lena n-áirítear amhábhair, fuinneamh, talamh, maoiniú, lucht saothair, etc.) toisc go ndéanann idirghabháil shubstaintiúil an rialtais difear dá bpraghasmhúnlú, mar a thuairiscítear i gCodanna A agus B den Tuarascáil. Go deimhin, tá idirghabhálacha an rialtais a thuairiscítear i ndáil le leithdháileadh an chaipitil, na talún, an lucht saothair, an fhuinnimh agus na n-amhábhar le fáil ar fud Dhaon-Phoblacht na Síne. Ciallaíonn sé sin, mar shampla, go mbíonn ionchur, a táirgeadh i nDaon-Phoblacht na Síne trí raon tosca táirgeachta a chur le chéile, neamhchosanta ar shaobhadh suntasach. Is amhlaidh an scéal maidir leis an ionchur don ionchur agus mar sin de.

(64) Níor thug Rialtas na Síne aon fhianaise ná argóint ina choinne sin. Chuir na táirgeoirí onnmhairiúcháin Ketong agus Shenghua roinnt mhaith barúlacha isteach, áfach.

(65) D’áitigh Ketong nach luíonn an mhodheolaíocht a fhorordaítear le hAirteagal 2(6a) den bhun-Rialachán chun críche an gnáthluach a bhunú le Prótacal maidir le hAontachas na Síne leis an Eagraíocht Dhomhanda Trádála (EDT), le Comhaontú Frithdhumpála EDT, agus leis an rialú ó Chomhlacht Réiteach Díospóide EDT, agus nár cheart iad a chur chun feidhme, dá bhrí sin.

(66) Sa chéad dul síos, mheabhraigh Ketong gur cheadaigh Roinn 15 den Phrótacal maidir le hAontachas na Síne le EDT maoluithe ón modheolaíocht chaighdeánach maidir le gnáthluach agus inchomparáideacht praghsanna a chinneadh faoi Airteagal VI de Chomhaontú Ginearálta 1994 um Tharaifí agus Trádáil (GATT 1994) agus den Chomhaontú Frithdhumpála, ach bhí teorainn ama leis na maoluithe sin, toisc go ndeachaigh siad in éag ar an 11 Nollaig 2016. De réir Ketong, ón 12 Nollaig 2016 ar aghaidh, níor cheart don Aontas imeacht ón modheolaíocht chaighdeánach maidir le gnáthluach tháirgeoirí na tíre is onnmhaireoir a bhunú, ná imeacht ó phraghsanna agus costais náisiúnta na tíre is onnmhaireoir amháin a úsáid, seachas forálacha eile de chuid chomhaontuithe EDT lena n-áirítear cead faoin gComhaontú Frithdhumpála. Mhaígh Ketong go bhfuil Airteagal 2(6a) den bhun-Rialachán i gcoinne ghealltanas an Aontais faoi chomhaontuithe EDT, go háirithe a ghealltanas faoi Roinn 15 den Phrótacal maidir le hAontachas na Síne le EDT, a mhéid a cheadaíonn sé an tAontas sonraí tíre ionadaíche iomchuí a úsáid.

(67) D’áitigh Ketong freisin nach gceadaítear le hAirteagal 2 den Chomhaontú Frithdhumpála faisnéis a úsáid seachas an fhaisnéis sa tír is onnmhaireoir chun an gnáthluach a shuí. I gcásanna eisceachtúla, nuair atá gá leis an ngnáthluach a ríomh, ní mór na sonraí a bhaineann le costas táirgthe agus le costais SGA agus le brabúis a fháil ó fhoinsí sa tír is onnmhaireoir. De réir Ketong, ní ann do thuairim an tsaofa shuntasaigh sa Chomhaontú Frithdhumpála fiú.

(68) Sa dara dul síos, mheabhraigh Ketong go ndearna Buanchomhlacht Achomhairc EDT san Aontas Eorpach – Bearta frithdhumpála maidir le bithdhíosal ón Airgintín (38) amach gur ghníomhaigh an tAontas go neamhréireach le hAirteagal 2.2.1.1 den Chomhaontú Frithdhumpála ós rud é nár úsáid sé na taifid arna gcoimeád ag na táirgeoirí faoi imscrúdú mar bhonn chun costas táirgeachta an táirge faoi imscrúdú a ríomh. Luaigh Ketong go sonrach i bhfianaise an rialaithe sin, nach raibh saobhadh san Airgintín a bhí ina chúis le difríocht idir praghsanna intíre agus praghsanna idirnáisiúnta phríomhamhábhar an táirge lena mbaineann ina bhunús leordhóthanach ann féin faoi Airteagal 2.2.1.1 chun a chinneadh nár léirigh taifid táirgeora costais an amhábhair a bhain le táirgeadh agus díol an táirge lena mbaineann, ná chun neamhaird a dhéanamh ar na costais sin agus gnáthluach an táirge lena mbaineann á ríomh.

(69) Ar an gcaoi chéanna, d’áitigh Shenghua nach bhfuil Airteagal 2(6a) den bhun-Rialachán i gcomhréir le dlí EDT.

(70) Ar an gcéad dul síos, mhaígh Shenghua nach sainaithnítear sa Chomhaontú Frithdhumpála coincheap an tsaofa shuntasaigh in Airteagal 2.2, airteagal faoina gceadaítear ríomh an ghnáthluacha sa chás nach bhfuil aon díolachán i ngnáthchúrsa na trádála agus sa chás sin amháin. Thug Shenghua faoi deara nach bhfuil aon airteagal sa Chomhaontú Frithdhumpála lena gceadaítear sonraí ó thríú tír nach féidir a léiriú leo leibhéal praghsanna nó costais na tíre is onnmhaireoir atá le húsáid chun an gnáthluach a chinneadh. Dá bhrí sin leis an gComhaontú Frithdhumpála, ceanglaítear go ndéantar an gnáthluach a chinneadh ar bhonn praghsanna nó costas díolacháin lena léirítear an praghas nó an leibhéal costais sa tír thionscnaimh. Dá réir sin, ní féidir leis an bpraghas ríofa, atá bunaithe ar phraghsanna sa tír ionadaíoch, an praghas agus an leibhéal costais sa tír is onnmhaireoir a léiriú.

(71) Ar an dara dul síos, mhaígh Shenghua gur ghá an gnáthluach ríofa a ríomh i gcomhréir le hAirteagal 2.2.1.1 den Chomhaontú Frithdhumpála agus le léirmhíniú Bhuanchomhlacht Achomhairc EDT in An tAontas – Bithdhíosal (DS473), fiú dá mbeadh coincheap an tsaofa shuntasaigh i gcomhréir le dlí EDT. Maidir le saobhadh suntasach sa tír is onnmhaireoir, ní mór dóibh teacht faoi shainmhíniú ceachtar de dhíolacháin nach mbaineann le “gnáthchúrsa trádála” nó díolacháin nach mbaineann le “staid margaidh ar leith.” D’áitigh Shenghua, cé nach bhfuil coincheap “ghnáthchúrsa na trádála” sainithe go sainráite sa Chomhaontú Frithdhumpála, de réir Airteagal 2.2.1 nach féidir caitheamh le díolacháin táirge mar dhíolacháin nach bhfuil de réir ghnáthchúrsa na trádála agus nach féidir neamhaird a thabhairt orthu “ach amháin […] más rud é go ndéantar na díolacháin sin laistigh de thréimhse ama sínithe agus i gcainníochtaí substaintiúla agus ar phraghsanna nach nach bhforálann maidir leis na costais uile a aisghabháil […]”. I bhfianaise an mhéid sin, mhaígh Shenghua nár chruthaigh an Gearánach go dtagann an saobhadh suntasach líomhnaithe faoi cheachtar den chatagóir díolacháin “nach bhfuil i ngnáthchúrsa trádála” nó faoi “staid margaidh ar leith.”

(72) Mheas an Coimisiún go bhfuil forálacha Airteagal 2(6a) go hiomlán comhsheasmhach le hoibleagáidí EDT an Aontais agus leis an dlí-eolaíocht a luann Ketong agus Shenghua araon. Maidir leis na gealltanais faoi Roinn 15 de Phrótacal maidir le hAontachas na Síne le EDT, meabhraíonn an Coimisiún maidir le himeachtaí frithdhumpála a bhaineann le táirgí ón tSín, go bhfuil feidhm fós ag na codanna de Roinn 15 den Phrótacal nach bhfuil imithe in éag agus an gnáthluach á chinneadh, a mhéid a bhaineann le caighdeán an gheilleagair margaidh agus i ndáil le húsáid modheolaíochta nach bhfuil bunaithe ar chomparáid dhocht le costais nó praghsanna sa tSín araon.

(73) Maidir le cás an Aontais – an Bhithdhíosail, ní raibh baint ag an rialú ábhartha le cur i bhfeidhm Airteagal 2(6a) den bhun-Rialachán, ach le foráil shonrach d’Airteagal 2(5) den bhun-Rialachán. Is é tuairim an Choimisiúin go gceadaítear le dlí ETD arna léirmhíniú ag Painéal agus Buanchomhlacht Achomhairc EDT in An tAontas – Bithdhíosal sonraí ó thríú tír a úsáid, arna gcoigeartú mar is cuí nuair is gá leis an gcoigeartú sin agus nuair atá bonn cirt leis. Más ann do shaobhadh suntasach, ní iomchuí úsáid a bhaint as costais agus praghsanna sa tír is onnmhaireoir chun an gnáthluach a ríomh. Sna himthosca sin, beartaítear le hAirteagal 2(6a) den bhun-Rialachán go ndéantar na costais táirgthe agus díola a ríomh ar bhonn praghsanna nó tagarmharcanna neamhshaofa, lena n-áirítear na cinn i dtír ionadaíoch iomchuí ina bhfuil leibhéal forbartha mar an gcéanna leis an tír is onnmhaireoir.

(74) Maidir leis an maíomh i ndáil le fianaise neamhdhóthanach ón nGearánach, bhain an bunús dlí agus an fhianaise bhunúsach sa ghearán le coinníollacha chur i bhfeidhm Airteagal 2(6a) den bhun-Rialachán. Mar a shonraítear i bPointe 3 den Fhógra tionscnaimh, mheas an Coimisiún go raibh fianaise leordhóthanach sa ghearán ar shaobhadh suntasach mar a cheanglaítear le hAirteagal 2(6a)(e) den bhun-Rialachán chun an t-imscrúdú a thionscnamh. Níl aon cheanglas fianaiseach breise den chineál a líomhain an páirtí seo in Airteagal 2(6a) den bhun-Rialachán.

(75) Dá bhrí sin, dhiúltaigh an Coimisiún do mhaímh Ketong agus Shenghua.

(76) D’áitigh Ketong nár cheart a ghnéithe costais nó praghais, nár chruthaigh an Coimisiún go ndearnadh saobhadh orthu, a choigeartú nó a shuí ar bhonn difriúil.

(77) D’áitigh Ketong, dá gcinnfeadh an Coimisiún Airteagal 2(6a) den bhun-Rialachán a chur i bhfeidhm, bheadh sé míréasúnta na tosca costas uile a ionadú le sonraí ó fhoinsí eile mar, de réir fhoclaíocht na forála sin, ní dhéanfar praghsanna agus tagarmharcanna neamhshaofa a chur in ionad aon rud seachas na costais táirgthe agus na díolacháin sin a cruthaíodh go ndearna saobhadh orthu. Go sonrach, dúirt Shenghua gur theip ar an ngearánach a chruthú go ndearnadh saobhadh ar na costais saothair i dtionscal sileacain chailciam na Síne, dá bhrí sin, bhí sé de cheart don Choimisiún na costais saothair éifeachtacha arna dtuairisciú ag na táirgeoirí onnmhairiúcháin a úsáid. Dúirt Shenghua go raibh sé míréasúnta na costais saothair a ionadú leis na cinn ó thríú tír toisc go raibh siad faoi thionchar roinnt tosca amhail caidreamh idir an soláthar agus an t-éileamh sa mhargadh lena mbaineann, a mhéid a úsáideadh an t-uathoibriú sa phróiseas táirgeachta, agus leibhéal phraghas an tráchtearra sa cheantar ina raibh na táirgeoirí lonnaithe. Dúirt Shenghua freisin go n-athraíonn na costais saothair ní hamháin de réir tíre ach de réir táirgeoirí éagsúla de chuid na Síne chomh maith. Dúirt Shenghua gurb amhlaidh an cás maidir le fuinneamh, costais SGA agus brabúis freisin.

(78) Mar fhreagra ar an maíomh a bhaineann leis an easpa fianaise ar shaobhadh i gcostais saothair ag céim an tionscnaimh, tagraíonn an Coimisiún dá réasúnaíocht in aithrisí (41) agus (63). Ní tharlaíonn an cinneadh maidir le láithreacht an tsaofa shuntasaigh agus an úsáid ina dhiaidh sin as an modheolaíocht a shonraítear le hAirteagal 2(6a)(a) ach tráth an nochta shealadaigh agus/nó chinntithigh. Sa chás sin, mheas an Coimisiún gur leordhóthanach an fhianaise a thíolaic an gearánach ar an saobhadh suntasach chun an t-imscrúdú a thionscnamh ar an mbonn sin. Cé go n-aithníonn an Coimisiún gur féidir le costais tuarastail a bheith éagsúil ó thír go tír nó fiú idir earnálacha, shuigh an Coimisiún, de thoradh a imscrúdaithe, go raibh tionchar ag saobhadh ar an margadh an tsaothair i nDaon-Phoblacht na Síne ar feadh na tíre ar fad. Tá iarmhairt shaobhach ar chruthú pá i nDaon-Phoblacht na Síne le haghaidh gach oibreoir eacnamaíoch ag na saincheisteanna a bhaineann go dlúth le margadh saothair sa tSín, lena n-áirítear easpa ceardchumann atá neamhspleách ar an rialtas agus na srianta soghluaisteachta atá ar an lucht saothair mar gheall ar an gcóras clárúcháin teaghlaigh. Ní athraítear an toradh sin toisc go bhféadfadh costais phá a bheith difriúil i dtíortha eile nó go bhféadfadh sé a bheith éagsúil laistigh de Dhaon-Phoblacht na Síne.

(79) Le linn an imscrúdaithe, shuigh an Coimisiún tuilleadh, mar a thugtar tuairisc mhionsonraithe air in aithrisí (51) go (55), go raibh margaí le haghaidh ionchuir a d’úsáid táirgeoirí sileacain chailciam i nDaon-Phoblacht na Síne faoi réir go leor saobhadh suntasach, ní hamháin saobhadh sonrach ach saobhadh de chineál trasearnála freisin. Bhí an cás mar an gcéanna maidir le táirgeoirí ionchur níos bunúsaí a úsáidtear chun sileacan cailciam agus a amhábhair a mhonarú. Dá bhrí sin, chinn an Coimisiún go raibh na costais uile a bhaineann le hionchuir a úsáidtear i monaraíocht an táirge faoi imscrúdú, lena n-áirítear fuinneamh, saofa i nDaon-Phoblacht na Síne. Ó tharla, mar a mhaígh Shenghua, go bhfuil difríochtaí sna costais fuinnimh idir tíortha éagsúla, ní athraítear measúnú an Choimisiúin maidir leis na praghsanna fuinnimh a ndéantar saobhadh orthu i nDaon-Phoblacht na Síne.

(80) I ndáil leis sin, cé go gceadaítear le hAirteagal 2(6a)(a) den bhun-Rialachán úsáid a bhaint as costais intíre, lena n-áirítear costais soláthair nó fuinnimh, más rud é go suitear go cinnte nach bhfuil siad saofa, níl aon fhianaise ar an gcomhad lena suitear nach bhfuil an saobhadh ar fud na tíre infheidhme maidir le táirgeoirí sileacain chailciam. Dá réir sin, ní fhéadfaí costais intíre den sórt sin a úsáid chun an gnáthluach a ríomh.

(81) Maidir le costais SGA agus brabúis, thug an Coimisiún dá aire gur ón uair a chinntear nach iomchuí praghsanna agus costais sa tír is onnmhaireoir a úsáid de bharr saobhadh suntasach a bheith ann don tír is onnmhaireoir de réir bhrí Airteagal 2(6a)(b) den bhun-Rialachán, féadfaidh an Coimisiún úsáid a bhaint as praghsanna nó tagarmharcanna neamhshaofa i dtír ionadaíoch iomchuí chun an gnáthluach a ríomh le haghaidh gach táirgeora onnmhairiúcháin i gcomhréir le hAirteagal 2(6a)(a). Cuireann an Coimisiún i bhfios go láidir go gceanglaítear leis an Airteagal deiridh go sonrach freisin go n-áirítear leis an ngnáthluach ríofa suim réasúnta de chostais neamhshaofa riaracháin, costais díola agus ghinearálta, agus de bhrabúis. Má chruthaíonn an Coimisiún, le linn a imscrúdaithe bunaithe ar an bhfianaise ar fad atá sa chomhad, gurb ann do shaobhadh suntasach lena ndéantar difear don táirge lena mbaineann sa tír is onnmhaireoir, is intuigthe dá thoradh sin go ndéanann an saobhadh sin difear do chostais SGA na dtáirgeoirí onnmhairiúcháin freisin.

(82) Diúltaíodh maímh Ketong agus Shenghua, dá bhrí sin.

(83) Mhaígh Shenghua freisin, fiú dá n-úsáidfí sonraí ó fhoinsí eile, bheadh sé míréasúnta sonraí ó thríú tír a úsáid mar an praghas neamhshaofa. Thagair Shenghua do rún an Choimisiúin tagairt do bhunachar sonraí Global Trade Atlas [Atlas Trádála Domhanda] (GTA) le haghaidh praghsanna allmhairiúcháin na tíre ionadaíche agus mheas sé gur cheannaigh sé gach amhábhar chun an táirge faoi imscrúdú a tháirgeadh laistigh den tír le linn na tréimhse imscrúdaithe. Dá bhrí sin, ba cheart don Choimisiún foinse sonraí níos iontaofa agus níos réasúnta a úsáid agus, cibé foinse sonraí a úsáidtear, ba cheart coigeartuithe iomchuí (amhail le haghaidh costas seachadta) a dhéanamh chun a áirithiú go socrófar an praghas neamhshaofa líomhnaithe faoi na téarmaí ceannaigh céanna le hamhábhair a cheannaigh Shenghua.

(84) A mhéid a bhaineann leis an argóint sin, thug an Coimisiún dá aire, ar na cúiseanna a leagtar amach in aithrisí (41) go (63), go gcuireann sé Airteagal 2(6a) den bhun-Rialachán i bhfeidhm san imscrúdú reatha. Dá bhrí sin, tá an Coimisiún faoi cheangal costais neamhshaofa a úsáid i dtír ionadaíoch iomchuí chun a áirithiú nach bhfuil tionchar ag saobhadh ar an gcostas atá i bhfeidhm agus go bhfuil siad bunaithe ar shonraí atá ar fáil go héasca, amhail na sonraí allmhairiúcháin atá i mbunachar sonraí GTA. In éagmais sonraí ó Shenghua chun a mhaíomh maidir le coigeartuithe iomchuí (amhail le haghaidh costas seachadta níos airde) a chruthú, meastar go gcomhlíonann luachanna allmhairiúcháin na tíre ionadaíche critéir Airteagal 2(6a) den bhun-Rialachán agus go soláthraíonn siad meastachán réasúnta ar an bpraghas sa tír ionadaíoch lena n-áirítear na costais seachadta. Ina theannta sin, toisc go mbíonn na hionchuir allmhairiúcháin san iomaíocht i margadh intíre na tíre ionadaíche ó thaobh praghsanna de, mheas an Coimisiún gur ionadach iontaofa iad. Dá mba rud é nach gcuirfí na costais seachadta ar fad i gcás allmhairiúcháin san áireamh, ní léireodh an praghas a bheadh ann dá thoradh sin an praghas neamhshaofa ar mhargadh na tíre ionadaíche. Bheadh sé sin contrártha d’Airteagal 2(6a)(a) den bhun-Rialachán agus, dá bhrí sin, diúltaíodh an maíomh sin.

(85) I bhfianaise an mhéid thuas, léirigh an fhianaise a bhí ar fáil nach toradh ar shaor-idirghníomhaíocht fhórsaí an mhargaidh iad praghsanna ná costais an táirge faoi imscrúdú, lena n-áirítear costais amhábhar, fuinnimh agus saothair, toisc go bhfuil siad faoi thionchar idirghabhálacha substaintiúla ón rialtas de réir bhrí Airteagal 2(6a)(b) den bhun-Rialachán, mar a léiríonn an tionchar atá ag ceann amháin nó níos mó de na gnéithe ábhartha a liostaítear ann. Ar an mbonn sin, agus in éagmais aon chomhoibriú ó Rialtas na Síne, tháinig an Coimisiún ar an gconclúid nach iomchuí praghsanna agus costais intíre a úsáid chun gnáthluach a shuí sa chás sin. Dá bhrí sin, chuaigh an Coimisiún ar aghaidh leis an ngnáthluach a bhunú go heisiach ar bhonn na gcostas táirgthe agus díola agus praghsanna nó tagarmharcanna neamhshaofa á léiriú, is é sin, sa chás seo, ar bhonn na gcostas comhfhreagrach táirgthe agus díola i dtír ionadaíoch iomchuí, i gcomhréir le hAirteagal 2(6a)(a) den bhun-Rialachán, mar a pléadh sa roinn a leanas.

3.3. Tír ionadaíoch

3.3.1. Barúlacha ginearálta

(86) Bunaíodh roghnú na tíre ionadaíche ar na critéir seo a leanas de bhun Airteagal 2(6a) den bhun-Rialachán: — Leibhéal forbartha eacnamaíche atá cosúil leis an tSín. Chun na críche sin, d’úsáid an Coimisiún tíortha a bhfuil ollioncam náisiúnta per capita acu atá cosúil leis an tSín ar bhonn bhunachar sonraí an Bhainc Dhomhanda (39); — Táirgeadh an táirge lena mbaineann sa tír sin; — Infhaighteacht sonraí poiblí ábhartha sa tír ionadaíoch; — I gcás ina bhfuil níos mó ná rogha féideartha amháin i ndáil le tír ionadaíoch, ba cheart tús áite a thabhairt, i gcás inarb iomchuí, don tír ina bhfuil leibhéal leordhóthanach cosanta sóisialta agus comhshaoil.

(87) Mar a mhínítear in aithrisí (35) agus (36), d’eisigh an Coimisiún dhá nóta i ndáil leis an gcomhad maidir leis na foinsí chun an gnáthluach a chinneadh: Sna nótaí sin, tugadh tuairisc ar na fíorais agus ar an bhfianaise is bun leis na critéir ábhartha agus tugadh aghaidh iontu freisin ar na barúlacha a fuarthas ó na páirtithe maidir leis na gnéithe sin agus maidir leis na foinsí ábhartha. Sa dara Nóta faoi thosca táirgeachta, chuir an Coimisiún páirtithe leasmhara ar an eolas go raibh sé ar intinn aige an Bhrasaíl; a úsáid mar thír ionadaíoch iomchuí sa chás seo dá mba rud é go ndeimhneofaí saobhadh suntasach de bhun Airteagal 2(6a) den bhun-Rialachán.

3.3.2. Leibhéal forbartha eacnamaíche atá cosúil le Daon-Phoblacht na Síne

(88) Sa Chéad Nóta maidir le tosca táirgeachta, shainaithin an Coimisiún an Airgintín, an Bhrasaíl, an Chasacstáin, an Mhalaeisia, agus Meicsiceo mar thíortha lena mbaineann leibhéal forbartha eacnamaíche atá cosúil leis an tSín de réir an Bhainc Dhomhanda, i.e. aicmíonn an Banc Domhanda iad go léir mar thíortha “ard-mheánioncaim” ar bhonn ollioncam náisiúnta.

(89) Ní bhfuarthas aon bharúil ó pháirtithe leasmhara maidir leis an gcosúlacht idir Daon-Phoblacht na Síne agus leibhéal forbartha eacnamaíche na dtíortha a shainaithin an Coimisiún.

(90) Thug Ketong dá aire gur aicmigh an Banc Domhanda an Rúis mar “thír ard-mheánioncaim” freisin, cosúil le Daon-Phoblacht na Síne agus d’iarr sé ar an gCoimisiún an tír sin a mheas mar thír ionadaíoch fhéideartha freisin. Níor aimsigh an Coimisiún, áfach, aon táirgeoir sileacain chailciam sa Rúis a raibh a fhaisnéis airgeadais ar fáil go poiblí agus a bhí ionadaíoch chun críche gnáthluach an táirge faoi imscrúdú a ríomh agus, dá bhrí sin, ní dhearna sé measúnú breise ar an tír sin.

3.3.3. Infhaighteacht sonraí poiblí ábhartha sa tír ionadaíoch

(91) Sa Chéad Nóta, shainaithin an Coimisiún an Bhrasaíl agus an Airgintín mar thíortha ina bhfuil a fhios ag an gCoimisiún gur monaraíodh sileacan cailciam iontu. Sa nóta sin, shainaithin an Coimisiún an Chasacstáin, an Mhalaeisia agus Meicsiceo tuilleadh mar thíortha a tháirgeann fearó-chóimhiotail, tionscal ar mó is cosúil leis an tionscal sileacain chailciam i dtéarmaí an phróisis táirgthe agus tosca táirgeachta, a d’fhéadfadh sé a úsáid sa chás go bhfuil easpa sonraí iomchuí ann ó na tíortha a tháirgeann sileacan cailciam. Fuarthas barúlacha ó Ketong, ó Shenghua agus ón ngearánach.

(92) Shainaithin an Coimisiún dhá tháirgeoir sileacain chailciam sa Bhrasaíl agus táirgeoir amháin san Airgintín a raibh a bhfaisnéis airgeadais ar fáil go poiblí. Mar sin féin, ní raibh sonraí airgeadais le déanaí (i.e. 2019) ar fáil ach don táirgeoir ón Airgintín agus do cheann amháin den dá tháirgeoir ón mBrasaíl (Rima Industrial S.A.).

(93) Thug an gearánach dá aire gur ceann de na tíortha ionadaíocha féideartha í an Bhrasaíl fós agus thacaigh sé lena roghnú féideartha mar thír ionadaíoch mar a bhí molta aige sa ghearán ag an tús.

(94) Mhaígh Shenghua agus Ketong araon ina mbarúlacha faoin Chéad Nóta nach féidir leis an mBrasaíl a bheith ina tír ionadaíoch iomchuí toisc go raibh méideanna allmhairiúcháin roinnt mhaith amhábhar (amhail taos leictreoide agus carraig shilice/grianchloichít) íseal agus, dá bhrí sin, nach raibh siad ionadaíoch.

(95) Maidir le taos leictreoide, áfach, cumhdaíodh 10 % ar a laghad den ídiú tuairiscithe sa tSín leis na hallmhairí a tháinig isteach sa Bhrasaíl agus meastar, dá bhrí sin, go bhfuil siad ionadaíoch. Maidir le grianchloichít, mheas an Coimisiún nach raibh méid íseal na n-allmhairí a tháinig isteach sa Bhrasaíl ionadaíoch agus d’fhill sé ar an meánphraghas ceannaithe a d’íoc táirgeoirí ón Aontas mar thagarmharc iomchuí.

(96) Mhaígh Shenghua go raibh praghas an leictreachais sa Bhrasaíl ró-ard agus d’iarr sé ar an gCoimisiún diúltú don Bhrasaíl mar thír ionadaíoch ar an bhforas sin.

(97) Thug an Coimisiún dá aire nach luaitear in aon áit sna critéir a leagtar amach sa bhun-Rialachán chun tír ionadaíoch a roghnú, nach mór praghsanna na bhfóntas a bheith laistigh de raon ar leith. Diúltaíodh, dá bhrí sin, an argóint sin.

(98) Ina bharúlacha ar an gCéad Nóta, mhaígh Ketong go ndearnadh saobhadh ar mhargadh an leictreachais sa Bhrasaíl toisc (1) gurbh é rialtas na Brasaíle an scairshealbhóir is mó sa táirgeoir leictreachais Electrobras, agus toisc (2) gur rialaigh rialtas na Brasaíle praghas an leictreachais tríd an ngníomhaireacht rialála Agência Nacional de Energia Elétrica [An tÚdarás Náisiúnta um Fhuinneamh Leictrigh] (“ANEEL”). Dá bhrí sin, níor bheadh an Bhrasaíl iomchuí mar thír ionadaíoch ar an gcúis sin.

(99) Thug an Coimisiún dá aire nár sholáthair Ketong aon fhianaise, de dheasca úinéireacht rialtais ar Electrobrás, gur saobhadh margadh an leictreachais sa Bhrasaíl, agus go háirithe, go raibh tionchar ag an úinéireacht sin ar tháirgeoirí sileacain chailciam maidir leis an bpraghas a d’íoc siad as leictreachas le linn thréimhse an imscrúdaithe. Mar shampla, cé go bhfuil 52 % de scaireanna Electrobras faoi úinéireacht rialtais, déantar fuílleach na scaireanna a thrádáil go poiblí. Déantar an tsaincheist a bhreithniú a thuilleadh in aithris (133) thíos bunaithe ar fhianaise bhreise a fuair páirtithe leasmhara, agus in aithris (152).

(100) Mhaígh Shenghua gur mhargadh an-chosantach í an Bhrasaíl agus gur thír í a ndeachaigh i muinín “líon ard beart a d’fhéadfadh srianta a chur ar thrádáil”, rud a dheimhnigh an Coimisiún ina mheastóireacht ar shrianta allmhairiúcháin na Brasaíle (40).

(101) Sa Chéad Nóta, d’áitigh an Coimisiún nár shainaithin sé aon saobhadh trádála sa Bhrasaíl a rinne difear do na príomh-ionchuir le haghaidh monaraíocht sileacain chailciam. Níor léirigh Shenghua fianaise gurbh ann don saobhadh sin i ndáil le sileacan cailciam agus/nó le príomhthosca táirgeachta. Measadh go raibh an maíomh gan chruthú agus, dá bhrí sin, diúltaíodh dó.

(102) Mhaígh Ketong tuilleadh go raibh na táirgeoirí ón mBrasaíl a shainaithin an Coimisiún gníomhach i raon éagsúil gníomhaíochtaí eacnamaíocha agus, dá bhrí sin, níor léirigh a gcostais, a n-ioncaim agus a mbrabúis siúd a bhíonn ag táirgeoir sileacain chailciam.

(103) D’admhaigh an Coimisiún sa Chéad Nóta go raibh gníomhaíochtaí seachas monarú agus díol sileacain chailciam ag na táirgeoirí ón mBrasaíl agus nár fhág a dtuairisciú airgeadais go bhféadfaí na torthaí airgeadais a leithdháileadh ar bhonn táirge ar tháirge. Shoiléirigh an Coimisiún nach ndearna é sin dochar per se d’ionadaíocht na gcuideachtaí agus go bhféadfadh sé, mar sin, na torthaí airgeadais a úsáid ar leibhéal na gcuideachtaí chun na tagarmharcanna do chostais SGA agus do bhrabús a shuí. Dá bhrí sin, diúltaíodh an t-éileamh.

(104) Mhaígh Shenghua nach raibh costais SGA agus brabús aon chuideachta amháin iontaofa nó ionadaíoch chun críche an gnáthluach a ríomh.

(105) Thug an Coimisiún dá aire nár chruthaigh Shenghua cén fáth nach mbeadh costais SGA agus brabús aon chuideachta amháin iontaofa nó ionadaíoch chun críche an gnáthluach a ríomh. Thairis sin, níor shainaithin Shenghua táirgeoirí eile sa Bhrasaíl a bhfuil a bhfaisnéis airgeadais ar fáil go poiblí agus go héasca agus ar féidir a chur leis an tacar sonraí. Diúltaíodh, dá bhrí sin, an maíomh.

(106) Mhaígh Ketong tuilleadh nach raibh sé oiriúnach sonraí airgeadais ó Dun & Bradstreet a úsáid mar ní raibh siad sonraithe ar bhealach atá leordhóthanach chun an fhaisnéis is gá a thabhairt chun an corrlach dumpála a ríomh go cruinn.

(107) Thug an Coimisiún dá aire gurb é bunachar sonraí Global Financials ó Dun & Bradstreet an uirlis a úsáideann sé chun ráitis agus cóimheasa airgeadais a bhaineann go sonrach le cuideachta a fháil ó chuideachtaí i dtíortha a d’fhéadfadh a bheith ionadaíoch. Maidir leis sin, shoiléirigh an Coimisiún go dtagraíonn na téarmaí “costais dhíreacha” agus “costais indíreacha” a úsáidtear i mbunachar sonraí Dun & Bradstreet do “Chostais Earraí Díolta” (“COGS”) agus do “chaiteachas oibriúcháin” faoi seach. Murab ionann agus an méid a mhaígh Ketong, tá sonraí ag an gCoimisiún atá mionsonraithe go leor chun cur ar a chumas an fhaisnéis ábhartha a aimsiú chun an gnáthluach a ríomh de réir Airteagal 2(6a) den bhun-Rialachán. Diúltaíodh, dá bhrí sin, an maíomh.

(108) Mhaígh Shenghua agus Ketong araon nár thír ionadaíoch iomchuí í an Airgintín mar gheall ar shaobhadh trádála maidir le leathchóc, ceann de na tosca táirgeachta is tábhachtaí, a luaigh an Coimisiún cheana féin sa Chéad Nóta.

(109) D’aontaigh an Coimisiún go bhféadfaidh an saobhadh trádála (ceadúnú agus cáin onnmhairiúcháin sa chás sin) an méid íseal allmhairí leathchóic isteach san Airgintín a mhíniú agus, dá dheasca sin, bheadh sé mí-oiriúnach an costas allmhairiúcháin a úsáid mar phraghas tagarmhairc.

(110) Mhaígh Ketong tuilleadh, dá dtiocfadh an Coimisiún ar an gconclúid go ndearnadh saobhadh ar an margadh le haghaidh go leor de na hionchuir sa tSín, nach mór dó glacadh leis go ndearnadh saobhadh ar mhargadh na hAirgintíne freisin, toisc go bhfuil go leor de na príomh-ionchuir san Airgintín de thionscnamh na Síne.

(111) Dhiúltaigh an Coimisiún don mhaíomh sin mar, murab ionann agus an méid a d’áitigh Ketong, rinneadh formhór mór na n-ionchur, ach amháin leathchóc, a allmhairiú isteach san Airgintín ó thíortha seachas an tSín. Sa Chéad Nóta, mhaígh an Coimisiún nach raibh ach allmhairí leathchóic an-teoranta isteach san Airgintín nach ndearnadh iad a allmhairiú ón tSín. Dá bhrí sin, mheas an Coimisiún ag an gcéim sin nach raibh méid na n-allmhairí leathchóic isteach san Airgintín ionadaíoch. Déanann leathchóc thart ar 10 % de chostas táirgthe an táirge lena mbaineann.

(112) Mhaígh an gearánach tuilleadh nach bhféadfadh an Airgintín na critéir le haghaidh an roghnaithe a chomhlíonadh mar thír ionadaíoch ag an gcéim sin, agus an fhaisnéis atá ar fáil go poiblí don t-aon táirgeoir den táirge lena mbaineann sa tír sin á cur san áireamh, rud a léirigh staid neamhbhrabúsach.

(113) D’aontaigh an Coimisiún nach bhféadfaí an t-aon táirgeoir CaSi san Airgintín a bhfuil a sonraí airgeadais ar fáil go poiblí a úsáid mar thagarmharc do chorrlach brabúis toisc go raibh an chuideachta neamhbhrabúsach in 2019. I gcás ina mbeidh na sonraí airgeadais le haghaidh 2020 ar fáil ag céim níos déanaí, féadfaidh an Coimisiún athmhachnamh a dhéanamh ar an Airgintín a mheas mar thír ionadaíoch.

(114) D’iarr Ketong ar an gCoimisiún an Rúis a úsáid mar thír ionadaíoch toisc gur aicmigh an Banc Domhanda í mar “thír ard-mheánioncaim”, cosúil le Daon-Phoblacht na Síne, bhí táirgeacht sileacain chailciam aici agus táirgeoir amháin ar a laghad, Kluchevsky Ferroalloy Plant PJSC.

(115) Rinne an Coimisiún anailís ar an maíomh ó Ketong maidir leis an Rúis a úsáid mar thír ionadaíoch iomchuí. Rinne sé scrúdú ar na sonraí airgeadais is déanaí arna gcuireadh isteach ag Ketong i leith an táirgeora fearó-chóimhiotal sa Rúis, Kluchevsky Ferroalloy Plant PJSC, a tháirgeann sileacan cailciam freisin, de réir a shuímh gréasáin. Bhain na sonraí leis an mbliain roimh an tréimhse imscrúdaithe. Toisc gur léirigh na sonraí seo nach ndearnadh aon bhrabús a bheag ó a mhór chomh maith le costais SGA an-íseal, mheas an Coimisiún nach raibh na sonraí sin ionadaíoch chun críche gnáthluach an táirge faoi imscrúdú a ríomh de réir Airteagal 2(6a)(a) den bhun-Rialachán.

(116) Toisc nach raibh an Coimisiún in ann sonraí airgeadais ionadaíocha a aimsiú le haghaidh táirgeoirí féideartha eile sileacain chailciam sa Rúis agus toisc nár sholáthair Ketong sonraí den sórt sin ach an oiread, tháinig an Coimisiún ar an gconclúid nár thír ionadaíoch iomchuí í an Rúis ag an gcéim sin.

(117) Mhaígh Shenghua agus Ketong nach tíortha ionadaíocha iomchuí iad an Bhrasaíl ná an Airgintín mar gheall ar na cúiseanna a luaitear in aithrisí (94), (96), (98), (100), (102), (104), (106), (108), (110) agus (112) agus mhol siad, toisc go bhfuil táirgeacht dhomhanda sileacain chailciam teoranta, gur cheart don Choimisiún sonraí ó mhonaróirí fearó-chóimhiotal agus/nó ó tháirgeoirí miotail shileacain a úsáid ina n-ionad, toisc go bhfuil na struchtúr costais atá ag na táirgí sin atá cosúil le sileacan cailciam. Mhol siad an Chasacstáin a úsáid, toisc gurb í ceann de na táirgeoirí fearó-chóimhiotal is mó a bhfuil roinnt mhaith monaróirí aici ar féidir a sonraí SGA agus brabúis a úsáid.

(118) Thug an Coimisiún dá aire, ós rud é gurb ann do thíortha a ndearnadh sileacan cailciam a tháirgeadh iontu, ag an gcéim sin níor measadh gur tír ionadaíoch iomchuí í an Chasacstáin de réir na gcritéar a leagtar síos in Airteagal 2(6a)(a) den bhun-Rialachán, toisc nach táirgeoir sileacain chailciam inti agus toisc nach bhfuil sonraí poiblí ábhartha ar fáil.

(119) Mhaígh Ketong tuilleadh go bhfuil cáilíocht agus iomláine na sonraí GTA maidir leis an gCasacstáin agus an Rúis níos ísle ná sonraí an Lárionaid Trádála Idirnáisiúnta (ITC) agus mhol sé iad a úsáid in ionad GTA. Toisc nach mbeartaíonn an Coimisiún aon cheann de na tíortha sin a úsáid mar thír ionadaíoch, ní dhearnadh tuilleadh scrúdaithe ar an maíomh sin ag an gcéim sin.

(120) I bhfianaise na mbreithnithe thuas, chuir an Coimisiún na páirtithe leasmhara ar an eolas leis an Dara Nóta go raibh sé beartaithe aige an Bhrasaíl a úsáid mar thír ionadaíoch iomchuí mar aon le sonraí airgeadais de chuid Rima Industrial S.A., i gcomhréir le hAirteagal 2(6a)(a), an chéad fhleasc den bhun-Rialachán chun praghsanna nó tagarmharcanna neamhshaofa a aimsiú chun gnáthluach a ríomh.

(121) Iarradh ar pháirtithe leasmhara a mbarúlacha a thabhairt ar oiriúnacht na Brasaíle mar thír ionadaíoch agus ar Rima Industrial S.A. mar tháirgeoir sa tír ionadaíoch. Fuarthas barúlacha ó Ketong, ó Shenghua agus ón ngearánach.

(122) Thacaigh an gearánach le rogha na Brasaíle mar thír ionadaíoch, agus an Chasacstáin, an Airgintín agus an Rúis á ndíbhe ina háit mar thíortha ionadaíocha míchuí. In éineacht lena bharúlacha, thíolaic an gearánach na sonraí airgeadais is déanaí atá ar fáil de chuid na beirte táirgeoirí CaSi aitheanta de chuid na Brasaíle, mar a foilsíodh in Iris Oifigiúil Minas Gerais (41) (42). Mhaígh an gearánach thairis sin maidir le cuideachta Kluchevsky Ferroalloy Plant PJSC de chuid na Rúise, fiú más amhlaidh go maítear, de réir a shuímh ghréasáin, go dtáirgtear sileacan cailciam ann, nár tháirg an chuideachta CaSi le 6 bliana anuas lena n-áirítear an tréimhse imscrúdaithe agus nach raibh aon phlean acu CaSi a tháirgeadh sa ghar-thodhchaí.

(123) Mhaígh Shenghua arís eile go raibh praghsanna leictreachais na Brasaíle ró-ard agus nár cheart an Bhrasaíl a bhreithniú mar thír ionadaíoch iomchuí dá bhrí sin. Mhaígh Shenghua maidir le ráiteas an Choimisiúin, nár luadh in aon áit sna critéir roghnúcháin a leagtar amach sa bhun-Rialachán nach mór praghsanna na bhfóntas a bheith laistigh de raon ar leith go roghnófaí tír mar thír ionadaíoch mar a luaitear in aithris (97) agus nach raibh sé sin i gcomhréir leis an mbun-Rialachán ná le Comhaontú Frithdhumpála EDT, lena gceanglaítear, fiú i gcás ina gcinnfidh an Coimisiún gan praghsanna díola nó costais na gcuideachtaí sa tír thionscnaimh a úsáid, gur cheart dó sonraí athsholáthair réasúnacha a úsáid chun gnáthluach a shuí.

(124) Mar a luaitear in aithris (86), chun tír ionadaíoch a roghnú, úsáideann an Coimisiún na sonraí ábhartha de bhun Airteagal 2(6a) den bhun-Rialachán. Chomhlíon an Bhrasaíl na critéir sin ar fad. Ní fhágann an fíoras gurb airde praghsanna leictreachais sa Bhrasaíl ná praghsanna i dtíortha eile go mbeidh an Bhrasaíl dícháilithe mar thír ionadaíoch iomchuí. Dá bhrí sin, diúltaíodh an t-éileamh.

(125) Mhaígh Keton gurbh é go raibh corrlach brabúis agus caiteachais SGA neamhionadaíoch (i.e. ró-íseal) ag Kluchevsky Ferroalloy Plant in 2019 an t-aon chúis amháin gur dhiúltaigh an Coimisiún don Rúis mar thír ionadaíoch. Thairis sin, mhaígh Ketong nach raibh an corrlach brabúis ina chuid den tástáil faoi Airteagal 2(6) den bhun-Rialachán maidir le roghnú tíre ionadaíche agus nárbh éigean ach sonraí a bheith ar fáil go héasca. De réir Ketong, níorbh fhéidir aon “tástáil ionadaíoch” bhreise a eachtarshuí ón bhforáil dlí, agus dá bhrí sin, ní raibh sé ina critéar chun measúnú a dhéanamh ar oiriúnacht tíre ionadaíche. Thairis sin, d’áitigh Ketong, fiú dá mba rud é go raibh corrlach brabúis ina chuid den tástáil, níor shoiléir an chúis gurbh fhearr Rima Industrial S.A., gan de chorrlach brabúis ach 3 % aige, ná an corrlach brabúis de chuid Kluchevsky Ferroalloy Plant, a bhí íseal, ach fós dearfach.

(126) Dhiúltaigh an Coimisiún an t-éileamh. De bhun Airteagal 2(6a)(a) den bhun-Rialachán, áireofar sa ghnáthluach ríofa méid neamhshaofa agus réasúnach i gcomhair SGA agus i gcomhair brabús. Ní mheasann an Coimisiún corrlach brabúis, ar nialas nach mór atá i gceist leis, a bheith ina “mhéid réasúnach”, de réir bhrí na míre deireanaí d’Airteagal 2(6a)(a) den bhun-Rialachán.

(127) Thairis sin, thug Ketong ar aird go raibh sonraí níos fearr ar cháilíocht ag an Rúis ná mar a bhí ag an mBrasaíl ar roinnt cúiseanna. Ar an gcéad dul síos, tá gníomhaíochtaí níos éagsúlaithe ag Rima Industrial ná mar atá ag Kluchevsky Ferroalloy Plant, atá dírithe ar fhearó-chóimhiotail. Ar an dara dul síos, mhaígh Ketong nár thug an Coimisiún bunús lena ráiteas gur chomhfhreagair costais dhíreacha Rima Industrial, a thuairiscítear i mbunachar sonraí Dun&Bradstreet, do chostas na n-earraí a díoladh (“COGS”) agus gur caiteachas oibriúcháin iad costais indíreacha. I gcodarsnacht leis sin, d’fhág na sonraí de chuid Kluchevsky Ferroalloy Plant go rabhthas in ann breithmheas a thabhairt ar a raibh san áireamh sna catagóirí costais difriúla. Ar an tríú dul síos, bhí caiteachais SGA níos mionsonraithe ag Kluchevsky Ferroalloy Plant.

(128) Mar a mhínítear in aithris (122), tháinig sonraí airgeadais níos déanaí chun bheith ar fáil, a bhain leis an dá tháirgeoir de chuid na Brasaíle, arna sainaithint ag an gCoimisiún. De réir na sonraí sin, bhí caillteanais ag Rima Industrial S.A. in 2020. I gcodarsnacht leis sin, rinne Bozel Brasil S.A. brabúis in 2020. Mar a réamh-mheasadh sa Chéad Nóta, bhain an Coimisiún úsáid as sonraí 2020, tráth a tháinig siad ar fáil. Dá thoradh siúd, agus é á chur san áireamh, ar thaobh amháin, nach ionadaíoch í cuideachta, nach bhfuil brabúsach, ar staid an mhargaidh intíre agus, ar an taobh eile, gurb é sileacan cailciam amháin a tháirgeann Bozel Brasil S.A. a bheag nó a mhór, ba iad sonraí de chuid Bozel Brasil a d’úsáid an Coimisiún. Dá bhrí sin, diúltaíodh na héilimh sin.

(129) Thairis sin, d’athdhearbhaigh Keton an méid a maíodh, gurbh fhéidir nach ionadaíoch iad na hallmhairí grianchloichíte de chuid na Brasaíle, ach gur thagarmharc iontaofa ar phraghas na grianchloichíte le haghaidh úsáid thionsclaíoch iad na staitisticí allmhairiúcháin de chuid na Rúise ó ITC.

(130) Mar a mhínítear in aithrisí (90) agus (115), níor bhreithnigh an Coimisiún an Rúis mar thír ionadaíoch iomchuí. A mhéid a bhaineann leis an tagarmharc le haghaidh na grianchloichíte, in éagmais méideanna allmhairí ionadaíocha sa Bhrasaíl, d’fhill an Coimisiún ar phraghas na grianchloichíte ar mhargadh an Aontais, mar a mhínítear in aithris (95). Dá bhrí sin, diúltaíodh an t-éileamh.

(131) Ina theannta sin, mhaígh Ketong, má roghnaíonn an Coimisiún an Bhrasaíl mar thír ionadaíoch, nach mór dó an costas leictreachais is cruinne agus is neamhshaofa a roghnú i gcomhair na Brasaíle. Go háirithe, d’áitigh Ketong go raibh leictreachas na Brasaíle tráchtálaithe in dhá thimpeallacht chonarthacha dhifriúla: an margadh rialáilte (“ACR”) agus an saormhargadh (“ACL”). Mhaígh Ketong, toisc gurb i margadh ACL go príomha a cheannódh ceannaitheoirí tionsclaíocha leictreachas, gurbh é margadh ACL seachas margadh ACR foinse cheart an phraghais ionadaíoch le haghaidh tomhaltóirí tionsclaíocha leictreachais. B”amhlaidh sin go háirithe le haghaidh tomhaltóirí móra tionsclaíocha leictreachais lena n-áirítear táirgeoirí sileacain chailciam. Dar le Ketong, bheadh sé réasúnach, i gcás táirgeoir sileacain chailciam ag a bhfuil éileamh ar leictreachais atá i bhfad níos mó ná 3 MW (toisc gur mó ná 20 MW é ráta cumhachta aon fhoirnéise amháin), go gceannódh an táirgeoir sin leictreachas ón ngineadóir cumhachta go díreach ar phraghas fabhrach ar mhargadh ACL. Thairis sin, mhaígh Ketong gur léiríodh, le praghsanna leictreachais chuideachta EDP Brasil a d’úsáid an Coimisiún sa Dara Nóta, nach mbeadh an taraif leictreachais ar mhargadh ACR ionadaíoch ar phraghsanna leictreachais ar a gceannaíonn tomhaltóirí móra tionscail, cosúil le táirgeoirí CaSi, leictreachas. Mhaígh Ketong freisin gurbh é taraif leictreachais EDP Brasil an praghas teorainne arna rialáil ag Gníomhaireacht Rialála ANEEL agus nárbh é an praghas iarbhír ar ar díoladh leictreachas. Chun tacú leis an éileamh sin, thíolaic Ketong preaseisiúint lena luaitear gur fhormheas ANEEL an buaicphraghas le haghaidh na ceantála a bhí sceidealaithe i gcomhair Nollaig 2020. Thairis sin, thug Ketong ar aird gur léiríodh le sonraí oibriúcháin de chuid EDP Brasil go raibh an praghas iarbhír a d’íoc custaiméirí EDP Brasil, cibé acu i margadh ACR nó ACL, ní b’ísle ná an taraif agus dá bhrí sin, gur cheart don Choimisiún na sonraí sin a úsáid.

(132) Thug an Coimisiún dá aire go gcomhaontaítear na praghsanna leictreachais ar mhargadh ACL go déthaobhach agus nach gcuirtear iad ar fáil go poiblí (43). Thairis sin, nuair a cheannaíonn na tomhaltóirí leictreachas ar mhargadh ACL, ní mór dóibh dhá chonradh a shíniú: ceann leis an ngineadóir leictreachais atá freagrach as an leictreachas a tháirgeadh agus conradh eile leis an dáileoir chun an bonneagar (línte tarchuir) a úsáid (44). I gcoitinne, áirítear leis an taraif leictreachais costais maidir le giniúint, tarchur, dáileacháin, muirir earnála agus cánacha. Ní áirítear leis na praghsanna leictreachais, a léirigh Ketong, i dtuarascáil bhliantúil EDP Brasil ach praghas an leictreachais chun an leictreachas a ghiniúint (hidrileictreach agus teirmeach), nach é sin an praghas deiridh a íocann an tomhaltóir agus dá bhrí sin, ní féidir é a úsáid mar thagarmharc.

(133) Tugann an Coimisiún dá aire thairis sin nár sholáthair Ketong aon fhianaise seachas a thoimhde féin go soláthraítear leictreachas do tháirgeoirí sileacain chailciam trí mhargadh ACL seachas trí mhargadh ACR. Thairis sin, níl aon fhianaise ann gur praghasteorainn i ndáiríre iad na taraifí a úsáideann an Coimisiún ó shuíomh gréasáin EDP Brasil, ar cuideachta phríobháideach í, mar a thug Ketong le fios, agus nach iad na taraifí mar a íocann tomhaltóirí iad. Ní thacaíonn an fhianaise a thíolaic Ketong maidir leis sin leis an líomhain sin. Ní luaitear sa phreaseisiúint sin a tíolacadh ach go bhfuil an phraghasteorainn ardaithe ag ANEEL. Go deimhin, thug an Coimisiún dá aire gurbh é 391 R$/MWh an mheántaraif a úsáideadh le haghaidh leictreachais i gcomhair úsáideoirí tionsclaíocha le linn na tréimhse imscrúdaithe, ach go luaitear i dtuarascáil bhliantúil EDP a thíolaic Ketong gurbh é 508 R$/MWh an taraif leictreachais i gcomhair úsáideoirí tionsclaíocha i ráithe deiridh 2020, taraif a bhí i bhfad níos airde dá bhrí sin ná an taraif a d’úsáid an Coimisiún chun an tagarmharc a ríomh. In éagmais aon sonra malartach iomchuí faoin gcomhad, rinne an Coimisiún cinneadh sealadach na praghsanna taraife a d’fhoilsigh EDP a úsáid. Dá bhrí sin, diúltaíodh an t-éileamh.

(134) Thug Ketong ar aird, má chinneann an Coimisiún sonraí airgeadais de chuid Rima Industrial ó Dun&Bradstreet a úsáid agus mar gheall gur cuireadh na sonraí sin i láthair ar bhealach neamhbheacht agus ginearálta, nár fhág go mbeifí in ann na caiteachais a áiríodh sna “costais indíreacha” a shainaithint, nach mbeadh aon choigeartuithe ar an bpraghas onnmhairiúcháin de réir na gcaiteachas díolaag teastáil, toisc go n-áireofaí na caiteachais chéanna sa ghnáthluach ríofa.

(135) Mar a luaitear in aithris (128), úsáidfidh an Coimisiún na ráitis airgeadais de chuid Bozel Brasil S.A. Dá bhrí sin, níl an t-éileamh sin ábhartha a thuilleadh.

(136) Mhaigh Shenghua arís eile gur cheart an Chasacstáin a roghnú mar thír ionadaíoch iomchuí. Go deimhin, ba cheart don Choimisiún dul i muinín a bheith ag breithniú tíortha a tháirgeann fearó-chóimhiotail, ós rud é nach bhfuil táirgeadh sileacain chailciam lonnaithe ach san Airgintín agus sa Bhrasaíl amháin, agus gur eisiaigh an Coimisiún an chéad tír, agus nár bhreithnigh Shenghua gurbh oiriúnach í an tír dheiridh mar gheall ar ardrátaí leictreachais mar a luaitear in aithris (123).

(137) Toisc go bhfuil táirgeoirí sa Bhrasaíl dá bhfuil faisnéis airgeadais ar fáil go poiblí, níl aon ghá ann tíortha ina dtáirgtear fearó-chóimhiotail, amhail an Chasacstáin, a bhreithniú. Dá bhrí sin, diúltaíodh an t-éileamh.

3.3.4. Leibhéal cosanta sóisialta agus comhshaoil

(138) Tar éis a dheimhniú gurbh í an Bhrasaíl an tír ionadaíoch iomchuí ag an gcéim shealadach sin den imscrúdú, bunaithe ar gach ceann de na gnéithe thuasluaite ní raibh aon ghá measúnú a dhéanamh ar leibhéal na cosanta sóisialta agus an chomhshaoil i gcomhréir leis an abairt dheireanach d’Airteagal 2(6a)(a) an chéad fhleasc den bhun-Rialachán.

3.3.5. Conclúid

(139) I bhfianaise na hanailíse thuas, chomhlíon an Bhrasaíl na critéir go léir a leagtar síos in Airteagal 2(6a)(a), an chéad fhleasc, den bhun-Rialachán, le go measfar í ina tír ionadaíoch iomchuí.

3.4. Foinsí arna n-úsáid chun costais neamhshaofa a shuí

(140) Sa Chéad Nóta, liostaigh an Coimisiún na tosca táirgeachta amhail ábhair, fuinneamh agus saothar a úsáideann na táirgeoirí onnmhairiúcháin i dtáirgeadh an táirge lena mbaineann agus d’iarr sé ar na páirtithe leasmhara a mbarúil a thabhairt agus faisnéis atá ar fáil go poiblí a mholadh maidir le luachanna neamhshaofa le haghaidh gach ceann de na tosca táirgeachta a luaitear sa nóta sin.

(141) Ina dhiaidh sin, sa Dara Nóta, luaigh an Coimisiún, chun an gnáthluach a ríomh i gcomhréir le hAirteagal 2(6a)(a) den bhun-Rialachán, go n-úsáidfeadh sé sonraí GTA chun an costas neamhshaofa a dhéanamh amach maidir le formhór na dtosca táirgeachta sa tír ionadaíoch, go sonrach na hamhábhair. Ina theannta sin, mar a mhínítear thairis sin in aithrisí (151) agus (152), luaigh an Coimisiún go mbainfeadh sé úsáid as staitisticí EIS agus as foinsí atá ar fáil go héasca maidir le costais saothair sa Bhrasaíl chun costais saothair neamhshaofa a shuí, agus as foinsí atá ar fáil go héasca le haghaidh taraifí dáileacháin tionsclaíocha a d’fhoilsigh soláthraí leictreachais chun costais leictreachais neamhshaofa a shuí.

3.5. Costais neamhshaofa agus tagarmharcanna

3.5.1. Tosca táirgeachta

(142) I bhfianaise na faisnéise uile a chuir na páirtithe leasmhara isteach agus a bailíodh le linn na gCros-Seiceálacha Cianda, sainaithníodh na tosca táirgeachta seo a leanas agus a bhfoinsí chun an gnáthluach a chinneadh i gcomhréir le hAirteagal 2(6a)(a) den bhun-Rialachán: Tábla 1 Tosca táirgeachta sileacain chailciam Toisc tháirgeachta Cód an Tráchtearra sa Bhrasaíl Luach neamhshaofa in CNY Aonad tomhais Amhábhair Cosc ainhidriúil/Cré chanóna ainhidriúil 3816 00 11 3816 00 12 3816 00 19 3816 00 21 3816 00 29 3816 00 90 9,8157 kg Gual biotúmanach 2701 12 00 0,6423 kg Gual 2701 19 00 0,6423 (45) kg Cóc/leathchóc 2704 00 11 2704 00 12 2704 00 90 1,6856 kg Taos leictreoide 3801 30 10 3801 30 90 5,9464 kg Bríce graifíte 3801 90 00 46,3942 kg Aolchloch 2521 00 00 0,0858 kg Grianchloichít/carraig shilice 2506 20 00 0,2705 (46) kg Táirgí cruach (barraí eile agus slata eile iarainn nó cruach neamh-chóimhiotail) 7215 50 00 11,5350 kg Lucht saothair Costais saothair san earnáil monaraíochta [N/BH] 29,7989 uair an chloig Fuinneamh Leictreachas [N/BH] 0,5289 kWh Seachtháirgí/dramhaíl Slaig, luaith agus iarmhair 2620 99 90 0,04 (47) kg Púdar mín deasctha silice cailciam 7202 99 90 10,22 (47) kg

(143) Chuir an Coimisiún ar áireamh luach ar fhorchostais mhonaraíochta chun costais a chumhdach nach n-áirítear sna tosca táirgeachta dá dtagraítear thuas. Mínítear an mhodheolaíocht chun an méid sin a shuí go hiomchuí in aithris (154).

3.5.1.1. Amhábhair agus fuíoll/seachtháirgí

(144) Chun praghas neamhshaofa na n-amhábhar, mar a dhéantar iad a sheachadadh ag geata táirgeora tíre ionadaíche, a shuí, d’úsáid an Coimisiún an meánphraghas allmhairithe ualaithe chuig an tír ionadaíoch mar a thuairiscítear in GTA mar bhonn agus cuireadh dleachtanna allmhairiúcháin agus costais iompair intíre leis. Cinneadh praghas allmhairiúcháin sa tír ionadaíoch mar mheán ualaithe phraghsanna aonaid na n-allmhairí ó gach tríú tír gan Daon-Phoblacht na Síne a áireamh ná tíortha nach comhaltaí de ETD iad, a liostaítear in Iarscríbhinn I de Rialachán (AE) 2015/755 ó Pharlaimint na hEorpa agus ón gComhairle (48). Chinn an Coimisiún na hallmhairí ó Dhaon-Phoblacht na Síne isteach sa tír ionadaíoch a chur as an áireamh toisc gur tháinig sé ar an gconclúid in aithris (85) nach iomchuí praghsanna agus costais intíre i nDaon-Phoblacht na Síne a úsáid toisc go bhfuil saobhadh suntasach ann i gcomhréir le hAirteagal 2(6a)(b) den bhun-Rialachán. De bhrí nach bhfuil aon fhianaise ann lena léirítear nach ndéanann an saobhadh céanna difear comhionann do tháirgí a bhfuil sé beartaithe iad a onnmhairiú, mheas an Coimisiún go ndéanann an saobhadh céanna difear do phraghsanna onnmhairiúcháin. Tar éis na hallmhairí isteach sa Bhrasaíl ón tSín agus ó thíortha, a bhfuil geilleagar neamh-mhargaidh iontu, a eisiamh, shuigh an Coimisiún go raibh allmhairí na bpríomh-amhearraí ó thríú tíortha eile ionadaíoch fós (agus iad comhionann le breis agus 98 % de líon iomlán na méideanna arna n-allmhairiú chuig an mBrasaíl). Le GTA, luaitear luachanna allmhairiúcháin le haghaidh na Brasaíle ar leibhéal SAB (Saor ar Bord). Chun teacht ar luachanna allmhairiúcháin CAL le haghaidh na Brasaíle, cuireadh 3,1 % le luachanna SAB, arb é sin an difríocht idir meánphraghsanna onnmhairiúcháin sileacain chailciam CAL agus meánphraghsanna allmhairiúcháin sileacain chailciam SAB i gcomhair na tréimhse imscrúdaithe mar a thuairiscigh na táirgeoirí onnmhairiúcháin comhoibríocha ón tSín.

(145) Toisc nárbh ann d’aon sonra allmhairiúcháin sa Bhrasaíl agus in éagmais praghas neamhshaofa iomchuí idirnáisiúnta le haghaidh guail, bhreithnigh an Coimisiún go raibh an meánphraghas allmhairiúcháin ualaithe le haghaidh gual biotúmanach ina thagarmharc oiriúnach.

(146) Toisc gurbh íseal méideanna allmhairí na grianchloichíte isteach sa Bhrasaíl agus gur breithníodh, dá bhrí sin, nárbh ionadaíoch iad, agus in éagmais praghas neamhshaofa iomchuí idirnáisiúnta ar an ngrianchloichít, bhreithnigh an Coimisiún go raibh an meánphraghas ceannaigh a d’íoc táirgeoirí de chuid an Aontais ina thagarmharc oiriúnach.

(147) Thuairiscigh táirgeoir onnmhairiúcháin amháin gaineamh grianchloiche mar thoisc tháirgeachta freisin. I gcás na toisce táirgeachta amháin sin, b’ionann an costas iarbhír arna dtabhú ag na táirgeoirí onnmhairiúcháin comhoibríocha agus sciar diomaibhseach den chostas monaraíochta iomlán sa tréimhse imscrúdaithe. Ós rud é nach raibh aon tionchar suntasach ag an luach a úsáidtear dóibh siúd ar na ríomhanna maidir le corrlach dumpála, gan beann ar an bhfoinse a úsáideadh, chinn an Coimisiún na costais sin a áireamh le tomhaltáin. Ríomh an Coimisiún céatadán na dtomhaltán mar chodán de chostas foriomlán na n-amhábhar agus chuir sé an céatadán sin i bhfeidhm ar chostas athríofa na n-amhábhar le linn dó a bheith ag úsáid na bpraghsanna neamhshaofa suite.

(148) Maidir leis na seachtháirgí micrishilice (a aicmítear sa Chóras Comhchuibhithe mar shlaig) agus púdar mín deasctha silice cailciam, dramhaíl a aicmítear faoin gcód céanna den Chóras Comhchuibhithe mar shileacan cailciam, is níos lú ná 1 % den chostas monaraíochta iomlán gach ceann díobh. Toisc nárbh aon d’aon allmhairí slaige isteach sa Bhrasaíl i dtréimhse an imscrúdaithe, shuigh an Coimisiún an praghas tagarmhairc le haghaidh an tseachtháirge sin ar bhonn an chóimheasa idir luach díola intíre i nDaon-Phoblacht na Síne agus an costas ábhartha iomlán, agus chuir sé an cóimheas sin i bhfeidhm ar an gcostas ábhartha neamhshaofa iomlán a ríomhadh. Rinneadh an méid a fuarthas dá thoradh sin a roinnt ansin ar an gcainníocht iarbhír a díoladh chun teacht ar an bpraghas neamhshaofa in aghaidh an aonaid mar a luaitear i dTábla 1 in aithris (142). Le haghaidh an tseachtháirge eile, dramhaíl sileacain chailciam, rinne an Coimisiún an praghas tagarmhairc a choigeartú tríd an gcóimheas idir praghas díola an tseachtháirge i nDaon-Phoblacht na Síne agus praghas díola intíre an tsileacain chailciam a chur i bhfeidhm ar an bpraghas tagarmhairc ar an sileacan cailciam ón tír ionadaíoch. Luaitear an tagarmharc coigeartaithe a fuarthas dá thoradh sin i dTábla 1.

(149) Chun praghas neamhshaofa na n-amhábhar a shuí, dá bhforáiltear sa chéad fhleasc d’Airteagal 2(6a)(a) den bhun-Rialachán, chuir an Coimisiún dleachtanna allmhairiúcháin ábhartha na tíre ionadaíche i bhfeidhm.

(150) Shloinn an Coimisiún an costas iompair arna thabhú ag táirgeoirí onnmhairiúcháin comhoibríocha chun amhábhair den sórt sin a sholáthar mar chéatadán de chostas iarbhír na n-amhábhar sin agus chuir sé an céatadán céanna i bhfeidhm ar chostas neamhshaofa na n-amhábhar céanna chun an costas iompair neamhshaofa a fháil. Mheas an Coimisiún go bhféadfaí, i gcomhthéacs an imscrúdaithe sin, an cóimheas idir amhábhar an táirgeora onnmhairiúcháin agus na costais iompair thuairiscithe a úsáid go réasúnta mar tháscaire chun meastachán a dhéanamh ar chostais neamhshaofa na n-amhábhar nuair a sheachadtar chuig monarcha na cuideachta iad.

3.5.1.2. Lucht saothair

(151) Toisc tháirgeachta thábhachtach is ea saothar, arb ionann é agus idir thart faoi 5 go 10 % den chostas monaraíochta iomlán. D’úsáid an Coimisiún staitisticí EIS chun an pá sa Bhrasaíl a chinneadh. Soláthraíonn staitisticí EIS (49) faisnéis ar phá míosúil oibrithe in earnáil na monaraíochta agus ar mheánuaireanta seachtainiúla a oibríodh sa Bhrasaíl in 2020. Ríomh an Coimisiún costais saothair ag fostóir sa Bhrasaíl agus foinsí a bhí ar fáil go poiblí (50) maidir leis na costais saothair sa Bhrasaíl á n-úsáid aige.

3.5.1.3. Leictreachas

(152) D’úsáid an Coimisiún an praghas leictreachais ba dhéanaí a bhí ar fáil go héasca (amhail mí Lúnasa 2021) mar a ghearrann EDP Brasil (51). Coigeartaíodh an praghas sin don bhoilsciú chun praghas ab infheidhme i gcomhair 2020 a fháil. Leis an bhfaisnéis atá ar fáil, is féidir praghas an leictreachais a shainaithint mar aon leis an bpraghas a íocann úsáideoirí tionsclaíocha chun an córas dáileacháin (modalidade tarifaria azul) a úsáid. Tugann an fhaisnéis tuilleadh mionsonraí fiú maidir leis na praghsanna a íocann úsáideoirí tionsclaíocha a roghnaigh rátaí difreáilte bunaithe ar an am den lá a ídítear leictreachas (modalidade tarifaria verde). Ba cheart a lua, sa Bhrasaíl, go gcuireann an t-údarás rialála ANEEL (52) oibleagáid ar na soláthróirí leictreachais ó am go ham a dtaraifí a ardú faoi chéatadán áirithe chun ídiú an leictreachais sa tír a rialáil. Úsáideann ANEEL córas bratach (53) (glas, buí, leibhéal dearg 1, leibhéal dearg 2) chun comhartha a thabhairt cibé acu ar cheart don phraghas leictreachais fanacht mar a bheartaíonn an soláthróir (glas) nó é a mhéadú faoi 0,01343 BRL/kWh (buí), 0,04169 BRL/kWh (leibhéal dearg 1) nó 0,06243 BRL/kWh (leibhéal dearg 2) (sonraí 2020). Foilsíonn ANEEL na bratacha ar bhonn míosúil agus tá siad ar fáil go héasca ar shuíomh gréasáin EDP Brasaíl (54) ar feadh na tréimhse imscrúdaithe. Ba ghlas ba mhó a bhí an córas bratach le linn na tréimhse imscrúdaithe. Ní raibh bratach bhuí i gceist ach i mí Eanáir 2020 agus leibhéal dearg 2 i mí na Nollag 2020, agus b’éigean na taraifí leictreachais a ardú de bheagán dá bhrí sin. Ní raibh ach tionchar beag ag an méadú sin ar an taraif.

3.5.1.4. Forchostais mhonaraíochta, costais SGA, brabúis agus dímheas

(153) De réir Airteagal 2(6a)(a) den bhun-Rialachán, “ní mór méid neamhshaofa agus réasúnach i gcomhair costais riaracháin, díola agus ghinearálta agus i gcomhair brabús a bheith san áireamh sa ghnáthluach comhdhéanta”. Ina theannta sin, ní mór luach ar fhorchostais mhonaraíochta a bhunú chun costais a chumhdach nach n-áirítear sna tosca táirgeachta dá dtagraítear thuas.

(154) Sloinneadh na forchostais mhonaraíochta agus an dímheas arna dtabhú ag na táirgeoirí onnmhairiúcháin comhoibritheacha mar sciar de chostais na monaraíochta arna dtabhú go hiarbhír ag na táirgeoirí onnmhairiúcháin. Cuireadh an céatadán sin chun feidhme maidir le costais neamhshaofa na monaraíochta.

(155) Chun méid neamhshaofa agus réasúnta a shuí i gcomhair SGA agus brabús, bhraith an Coimisiún ar na sonraí airgeadais le haghaidh 2020 i ndáil le Bozel Brasil S.A. de réir na faisnéise a baineadh as Iris Minas Gerais (55).

3.5.2. Ríomh an ghnáthluacha

(156) Bunaithe ar na praghsanna agus ar na tagarmharcanna neamhshaofa a thuairiscítear thuas, rinne an Coimisiún an gnáthluach a ríomh de réir chineál an táirge ar bhonn an phraghais dhírigh ón monarcha i gcomhréir le hAirteagal 2(6a)(a) den bhun-Rialachán.

(157) Ar an gcéad dul síos, shuigh an Coimisiún na costais mhonaraíochta neamhshaofa bunaithe ar na tosca táirgeachta arna gceannach ag gach ceann de na cuideachtaí. Chuir sé na costais neamhshaofa in aghaidh an aonaid i bhfeidhm ansin maidir le hídiú iarbhír thosca táirgeachta aonair gach ceann de na táirgeoirí onnmhairiúcháin comhoibríocha. D’fhíoraigh an Coimisiún na rátaí tomhaltais sin, a sholáthair an t-iarratasóir le linn an fhíorúcháin. D’iolraigh an Coimisiún na tosca úsáide faoi na costais neamhshaofa in aghaidh an aonaid a chonacthas sa tír ionadaíoch mar a thuairiscítear i dTábla 1. Laghdaigh an Coimisiún na costais mhonaraíochta de